text:
KHAOLO EA LESHOME LE METSO E MERARO
Kamoo Molimo a Talimang Bophelo Kateng
Molimo o talima bophelo joang?
Molimo o talima ho ntša mpa joang?
Re bontša joang hore re hlompha bophelo?
MOPROFETA JEREMIA o ile a re: “Kannete Jehova ke Molimo. Ke Molimo ea phelang.” (Jeremia 10:10) Ho feta moo, Jehova Molimo ke ’Mōpi oa lintho tsohle tse phelang. Libōpuoa tsa leholimo li ile tsa re ho eena: “U bōpile lintho tsohle, ’me ka lebaka la thato ea hao li ile tsa e-ba teng ’me tsa bōptjoa.” (Tšenolo 4:11) Pineng e ’ngoe ea thoriso Morena Davida o ile a re ho Molimo: “Mohloli oa bophelo o ho uena.” (Pesaleme ea 36:9) Ka hona, bophelo ke mpho e tsoang ho Molimo.
2 Jehova o boetse o tšehetsa bophelo ba rōna. (Liketso 17:28) O re fa lijo tseo re li jang, metsi ao re a noang, moea oo re o hemang le mobu oo re phelang ho oona. (Liketso 14:15-17) Jehova o entse sena ka tsela e etsang hore bophelo e be bo thabisang. Empa hore re thabele bophelo ka ho feletseng, re lokela ho ithuta melao ea Molimo le ho e mamela.—Esaia 48:17, 18.
HO BONTŠA HORE RE HLOMPHA BOPHELO
3 Molimo o batla hore re hlomphe bophelo—ba rōna le ba batho ba bang. Ka mohlala, morao koana mehleng ea Adama le Eva, mora oa bona Kaine o ile a halefela moen’ae Abele haholo. Jehova o ile a lemosa Kaine hore khalefo ea hae e ka ’na ea mo lebisa sebeng se tebileng. Kaine o ile a hlokomoloha temoso eo. O ile a “hlasela moen’ae Abele ’me a mo bolaea.” (Genese 4:3-8) Jehova o ile a fa Kaine kotlo kahobane a bolaile moen’ae.—Genese 4:9-11.
4 Lilemo tse likete hamorao, Jehova o ile a fa sechaba sa Iseraele melao ho se thusa hore se mo sebeletse ka tsela e amohelehang. Kaha ho ile ha sebelisoa moprofeta Moshe ho fetisa melao eo, ka linako tse ling e bitsoa Molao oa Moshe. Karolo e ’ngoe ea Molao oo oa Moshe e ne e re: “U se ke ua bolaea.” (Deuteronoma 5:17) Sena se ile sa bontša Baiseraele hore Molimo o nka bophelo ba batho e le ba bohlokoa le hore batho le bona ba lokela ho nka bophelo ba batho ba bang e le ba bohlokoa.
5 Ho thoe’ng ka bophelo ba ngoana ea e-s’o tsoaloe? Ho latela Molao oa Moshe, e ne e le phoso ho etsa se ka bolaeang lesea le ka pōpelong ea ’m’a lona. Esita le bophelo ba ngoana ea e-s’o tsoaloe ke ba bohlokoa ho Jehova. (Exoda 21:22, 23; Pesaleme ea 127:3) Sena se bolela hore ho ntša mpa ho fosahetse.
6 Ho hlompha bophelo ho akarelletsa ho talima batho ba bang ka tsela e loketseng. Bibele e re: “E mong le e mong ea hloileng mor’abo ke ’molai, ’me lea tseba hore ha ho ’molai eo bophelo bo sa feleng bo lutseng ho eena.” (1 Johanne 3:15) Haeba re batla ho phela ka ho sa feleng, re lokela ho ntša ka metso boikutlo leha e le bofe bo teng lipelong tsa rōna ba ho hloea batho ba bang, hobane lehloeo ke motso oa liketso tse ngata tse mabifi. (1 Johanne 3:11, 12) Ke habohlokoa hore re ithute ho ratana.
RE BONTŠA HORE RE HLOMPHA BOPHELO
- ka ho se felise bophelo ba ngoana ea e-s’o tsoaloe
- ka ho khaotsa mekhoa e sa hloekang
- ka ho ntša ka metso boikutlo leha e le bofe bo teng lipelong tsa rōna ba ho hloea batho ba bang
7 Ho thoe’ng ka ho bontša hore re hlompha bophelo ba rōna? Hangata batho ha ba batle ho shoa, empa ba bang ba ipeha kotsing ea ho shoa ka lebaka la monyaka. Ka mohlala, batho ba bangata ba tsuba koae, ba tsuba matekoane, kapa hona ho sebelisa lithethefatsi ho hlaphola hlooho. Lintho tsena li lematsa ’mele ’me li atisa ho bolaea ba li sebelisang. Motho ea tloaetseng ho li sebelisa ha a nke bophelo bo halalela. Mekhoa eo ha ea hloeka mahlong a Molimo. (Baroma 6:19; 12:1; 2 Bakorinthe 7:1) E le hore re sebeletse Molimo ka tsela e amohelehang, re lokela ho khaotsa mekhoa eo. Le hoja ho ka ’na ha e-ba thata ho e tlohela, Jehova a ka re fa thuso e hlokahalang. O ananela boiteko boo re bo etsang ba ho nka bophelo ba rōna e le mpho ea bohlokoa e tsoang ho eena.
8 Haeba re hlompha bophelo, re tla lula re falimehetse lintho tse ka bang kotsi. Re tla ba hlokolosi ’me re ke ke ra ipeha kotsing lebitsong la monyaka kapa boithabiso. Re tla qoba ho khanna ka tsela e bohlasoa le ho bapala lipapali tse mabifi kapa tse kotsi. (Pesaleme ea 11:5) Molao oa Molimo o neng o fuoe Baiseraele ba boholo-holo o ne o re: “Haeba u haha ntlo e ncha [e nang le marulelo a bataletseng], u etse lehora [kapa lebota le lekhutšoanyane] bakeng sa marulelo a hao, e le hore u se ke ua beha molato oa mali ntlong ea hao hobane e mong a ka ’na a oa a le holim’a eona.” (Deuteronoma 22:8) Tumellanong le molao-motheo o totobalitsoeng molaong oo, boloka lintho tse kang litepisi tsa ntlo ea hao li le boemong bo loketseng e le hore motho e mong a se ke a khoptjoa, ’me a oa eaba oa lemala. Haeba u na le koloi, tiisa hore e boemong bo loketseng ba ho khannoa. U se ke ua etsa hore lehae la hao kapa koloi ea hao e u behe kotsing kapa e behe ba bang kotsing.
9 Ho thoe’ng ka bophelo ba phoofolo? Le bona boa halalela ho ’Mōpi. Molimo o lumella hore liphoofolo li bolaoe e le hore batho ba fumane lijo le liaparo kapa hore ba itšireletse kotsing. (Genese 3:21; 9:3; Exoda 21:28) Empa ho tšoara liphoofolo ka sehlōhō kapa ho li bolaea ka lebaka la papali feela ho fosahetse ’me ho bontša ho se hlomphe khalalelo ea bophelo ka ho feletseng.—Liproverbia 12:10.
HO BONTŠA HORE RE HLOMPHA MALI
10 Ka mor’a hore Kaine a bolaee moen’ae Abele, Jehova o ile a re ho eena: “Mali a moen’ao a hoeletsa ho ’na a le mobung.” (Genese 4:10) Ha Molimo a ne a bua ka mali a Abele, o ne a bolela bophelo ba Abele. Kaine o ne a bolaile Abele, ’me joale Kaine o ne a lokela ho fuoa kotlo. Ho joalokaha eka mali a Abele, kapa bophelo ba hae, a ne a hoeletsa ho Jehova hore a phethise toka. Hore bophelo bo amana le mali ho ile ha boela ha bonahatsoa ka mor’a Moroallo oa mehleng ea Noe. Pele ho Moroallo, batho ba ne ba ja litholoana, meroho, lijo-thollo le makotomane feela. Ka mor’a Moroallo, Jehova o ile a re ho Noe le bara ba hae: “Phoofolo e ’ngoe le e ’ngoe e hahabang e phelang e tla ba lijo tsa lōna. Joalokaha ke le nehile limela tse tala, ke le neha tsona kaofela.” Leha ho le joalo, Molimo o ile a beha thibelo ena: “Ke feela nama e nang le moea oa eona [kapa, bophelo]—mali a eona—eo le ke keng la e ja.” (Genese 1:29; 9:3, 4) Ho hlakile hore Jehova o amahanya bophelo le mali a sebōpuoa.
11 Re bontša ho hlompha mali ka ho se a je. Molaong oo Jehova a ileng a o fa Baiseraele, o ile a fana ka taelo e reng: “Motho leha e le ofe…eo ha a tsoma a tšoasang sebata kapa nonyana e ka jeoang, tabeng eo a tšolle mali a eona ’me a a koahele ka mobu… . Ke itse ho bara ba Iseraele: ‘Le se ke la ja mali a nama ea mofuta leha e le ofe.’” (Levitike 17:13, 14) Taelo eo Molimo a neng a e file Noe lilemong tse ka bang 800 pejana, ea hore a se ke a ja mali a phoofolo, e ne e ntse e sebetsa. Tsela eo Jehova a talimang taba ena ka eona e ne e hlakile: Bahlanka ba hae ba ne ba ka ja nama ea phoofolo empa eseng mali a eona. Ba ne ba lokela ho a tšollela fatše—ha e le hantle, ba khutlisetse bophelo ba sebōpuoa seo ho Molimo.
12 Bakreste ba filoe taelo e tšoanang. Baapostola le banna ba bang ba neng ba etella pele har’a balateli ba Jesu ba lekholong la pele la lilemo ba ile ba kopana ho etsa qeto ea hore na ke litaelo life tseo bohle ba ka phuthehong ea Bokreste ba neng ba lokela li mamela. Ba ile ba etsa qeto e reng: “Moea o halalelang le rōna re bone ho le molemo hore re se ke ra le ekeletsa moroalo o eketsehileng, haese lintho tsena tse hlokahalang, hore le ’ne le ile lintho tse hlabetsoeng litšoantšo tse rapeloang le mali le lintho tse fenethiloeng [nama e sa fophisoang mali] le bohlola.” (Liketso 15:28, 29; 21:25) Kahoo re lokela hore ‘re ’ne re ile mali.’ Mahlong a Molimo ke habohlokoa hore re ile mali joalokaha re qoba borapeli ba litšoantšo le boitšoaro bo litšila ba ho kopanela liphate.
13 Na taelo ea ho ila mali e akarelletsa ho tšeloa mali? E. Ka mohlala: Nka hore ngaka e u bolella hore u ile lino tse tahang. Na seo se tla be se mpa se bolela hore u se ke ua noa joala empa hore u ka bo kenya methapong? Le hanyenyane! Ka ho tšoanang, ho ila mali ho bolela ho se a kenye ’meleng ka ho feletseng. Kahoo taelo ea ho ila mali e bolela hore ha rea lokela ho lumella motho leha e le ofe hore a re tšele mali ka methapo.
14 Ho thoe’ng haeba Mokreste a tsoile likotsi tse mpe kapa ho hlokahala hore a etsoe opereishene e khōlō? A re nke hore lingaka li re u tlameha ho tšeloa mali ho seng joalo u tla shoa. Ke ’nete hore Mokreste ha a batle ho shoa. E le ha a leka ho baballa mpho ena ea bohlokoa ea bophelo e tsoang ho Molimo, o tla amohela litsela tse ling tsa phekolo tse sa akarelletseng tšebeliso e mpe ea mali. Kahoo, o tla batla tsela e joalo ea phekolo haeba e fumaneha ’me o tla amohela mekhoa e meng e sa sebeliseng mali.
15 Na Mokreste a ka tlōla molao oa Molimo e le hore feela a lelefatse bophelo ba hae ho se hokae tsamaisong ee ea lintho? Jesu o ile a re: “Mang kapa mang ea batlang ho pholosa moea oa hae [kapa bophelo] o tla lahleheloa ke oona; empa mang kapa mang ea lahleheloang ke moea oa hae ka lebaka la ka o tla o fumana.” (Matheu 16:25) Ha re batle ho shoa. Empa haeba re leka ho baballa bophelo ba rōna hona joale ka ho tlōla molao oa Molimo, re ipeha kotsing ea ho lahleheloa ke bophelo bo sa feleng. Ka hona, ke bohlale hore re tšepe hore molao oa Molimo o lokile, re kholisehile ka ho feletseng hore haeba re ka shoa ka lebaka leha e le lefe, Monehi-Bophelo o tla re hopola tsohong ’me a re khutlisetse mpho eo ea bohlokoa ea bophelo.—Johanne 5:28, 29; Baheberu 11:6.
16 Kajeno, bahlanka ba tšepahalang ba Molimo ba entse qeto e tiileng ea ho latela tataiso ea hae tabeng ena ea mali. Ba ke ke ba a ja ka tsela leha e le efe. Ebile ba ke ke ba a amohela bakeng sa phekolo.* Ba kholisehile hore ’Mōpi oa mali o tseba se molemo ka ho fetisisa bakeng sa bona. Na u lumela hore oa tseba?
TSELA FEELA E LOKETSENG EA HO SEBELISA MALI
17 Molao oa Moshe o ile oa totobatsa tsela e le ’ngoe feela e loketseng eo mali a lokelang ho sebelisoa ka eona. Ha Jehova a laela Baiseraele ba boholo-holo hore na o batla hore ba mo rapele ka tsela efe, o ile a re: “Moea [kapa bophelo] oa nama o maling, ’me ke a behile aletareng hore le koahele libe tsa meea ea lōna, hobane mali a koahela libe.” (Levitike 17:11) Ha Baiseraele ba ne ba entse sebe, ba ne ba ka fumana tšoarelo ka hore ba nyehele phoofolo ’me ba tšollele mali a mang a eona aletareng e tabernakeleng kapa tempeleng ea Molimo hamorao. Tsela feela e neng e loketse ea ho sebelisa mali e ne e le ha ho etsoa mahlabelo a joalo.
18 Bakreste ba ’nete ha ba tlas’a Molao oa Moshe, ka hona ha ba nyehele mahlabelo a liphoofolo le ho tšollela mali a tsona aletareng. (Baheberu 10:1) Leha ho le joalo, ho sebelisa mali aletareng Iseraeleng ea boholo-holo ho ne ho tšoantšetsa sehlabelo sa bohlokoa sa Mora oa Molimo, Jesu Kreste. Joalokaha re ithutile Khaolong ea 5 ea buka ena, Jesu o ile a tela bophelo ba hae ba botho ha a lumela hore mali a hae a tšolloe e le sehlabelo. Ka mor’a moo o ile a nyolohela leholimong ’me a nehelana ka bohlokoa ba mali a hae a tšolotsoeng ho Molimo hang le ka ho ke keng ha phetoa. (Baheberu 9:11, 12) Hoo ho ile ha rala motheo oa hore re tšoareloe libe ’me ha ba ha re bulela tsela ea hore re fumane bophelo bo sa feleng. (Matheu 20:28; Johanne 3:16) Ho sebelisa mali ka tsela eo ho ipakile e le habohlokoa hakaakang! (1 Petrose 1:18, 19) Re ka bolokeha feela ka ho ba le tumelo molemong oa mali a Jesu a tšolotsoeng.
19 Re lokela ho leboha Jehova Molimo ha a fane ka mpho ena e lerato hakana ea bophelo! Na see ha sea lokela ho re susumelletsa ho bolella ba bang ka monyetla o teng oa ho fumana bophelo bo sa feleng motheong oa tumelo sehlabelong sa Jesu? Ho ameha ka bophelo ba batho ba bang joalokaha Molimo a amehile ka bona ho tla re susumelletsa ho etsa seo ka mafolofolo le ka cheseho. (Ezekiele 3:17-21) Haeba re ikitlaetsa ho phethahatsa boikarabelo bona, re tla khona ho bua joaloka moapostola Pauluse, ea ileng a re: “Ke hloekile maling a batho bohle, kaha ha kea tlohela ho le bolella morero oohle oa Molimo.” (Liketso 20:26, 27) Ho bolella batho ba bang ka Molimo le ka merero ea hae ke tsela e molemohali ea ho bontša hore re hlile re hlompha bophelo le mali ka ho fetisisa.
SEO BIBELE E SE RUTANG
- Bophelo ke mpho e tsoang ho Molimo.—Pesaleme ea 36:9; Tšenolo 4:11.
- Ho ntša mpa ho fosahetse, kaha bophelo ba ngoana ea e-s’o tsoaloe ke ba bohlokoa mahlong a Molimo.—Exoda 21:22, 23; Pesaleme ea 127:3.
- Re bontša hore re hlompha bophelo ka hore re se bo behe kotsing le ka hore re se ke ra ja mali.—Deuteronoma 5:17; Liketso 15:28, 29.
* Ho fumana boitsebiso bo buang ka litsela tse ling tsa phekolo tse ka sebelisoang ho e-na le ho tšeloa mali, bona leqephe la 13-17 bukaneng ea Mali a ka Boloka Bophelo ba Hao Joang? e hatisitsoeng ke Lipaki Tsa Jehova.
Lipotso Tsa Sehlooho se Ithutoang
1. Ke mang ea bōpileng lintho tsohle?
2. Molimo o tšehetsa bophelo ba rōna joang?
3. Molimo o ile a talima ho bolaoa ha Abele joang?
4. Molimo o ile a hatisa joang tsela e loketseng ea ho talima bophelo Molaong oa Moshe?
5. Re lokela ho talima ho ntša mpa joang?
6. Ke hobane’ng ha re sa lokela ho hloea batho ba bang?
7. Ke mekhoa efe e meng e bontšang ho se hlomphe bophelo?
8. Ke hobane’ng ha re lokela ho lula re falimehetse lintho tse ka bang kotsi?
9. Haeba re hlompha bophelo, re tla tšoara liphoofolo joang?
10. Molimo o bontšitse joang hore bophelo bo amana le mali?
11. Molimo o ile a thibela hore mali a se ke a sebelisoa ka tsela efe ho tloha mehleng ea Noe?
12. Lekholong la pele la lilemo, moea o halalelang o ile oa fana ka taelo efe mabapi le mali e ntseng e sebetsa le kajeno?
13. Fana ka mohlala ho bontša hore na ke hobane’ng ha taelo ea ho ila mali e akarelletsa ho tšeloa mali.
14, 15. Mokreste o lokela ho etsa’ng ha lingaka li re o lokela ho tšeloa mali, hona hobane’ng?
16. Bahlanka ba Molimo ba entse qeto efe e tiileng tabeng ea mali?
17. Iseraeleng ea boholo-holo, Jehova Molimo o ne a amohela hore mali a sebelisoe ka tsela efe feela?
18. Re ka fumana melemo le litlhohonolofatso life maling a Jesu a tšolotsoeng?
19. Re lokela ho etsa’ng e le hore re ‘hloeke maling a batho bohle’?


c: text/html

text:
Na Molimo o na le Sebaka sa Bolulo?
Karabo ea Bibele
E. Molimo o na le sebaka sa bolulo—e leng leholimong. Hlahloba litemana tsena tsa Bibele:
Thapelong ea hae, Morena Solomone o ile a re: “E se eka u ka mamela u le maholimong, sebaka sa hao sa bolulo se tiisitsoeng.”—1 Marena 8:43.
Jesu Kreste o ile a ruta barutuoa ba hae hore ba rapele ‘Ntate ea maholimong.’—Matheu 6:9.
Ka mor’a hore Jesu a tsosoe bafung, o ile a kena “leholimong, joale ho hlaha ka pel’a Molimo.”—Baheberu 9:24.
Litemana tsena li bontša ka ho hlaka hore Jehova Molimo ke motho oa sebele le hore ha a lule hohle mona, empa o lula leholimong feela.

robotstxt: allowed

filter: keep


text:
Rōna Lipaki Tsa Jehova—Re Bo-mang?
Re tsoa merabeng le lipuong tse sa tšoaneng, leha ho le joalo, re kopane ka morero o le mong. Ntho ea bohlokoa ka ho fetisisa ho rōna ke ho hlompha Jehova, e leng Mongoli oa Bibele le ’Mōpi oa lintho tsohle. Re etsa sohle seo re ka se khonang hore re etsise Jesu Kreste, ’me re motlotlo hore ebe re Bakreste. Hangata re qeta nako e itseng, re thusa batho ho ithuta Bibele le ka ’Muso oa Molimo. Kaha rea paka, kapa re bua ka Jehova Molimo le ’Muso oa hae, re bitsoa Lipaki Tsa Jehova.
Hlahloba websaete ea rōna. Bala Bibele Inthaneteng. Ithute ka ho eketsehileng ka rōna le ka seo re se lumelang.


text:
SE KA THUSANG LELAPA | BACHA
U ka Etsa Melaetsa ea Selefouno ka Bohlale Joang?
BOTHATA
U ntse u bua le motsoalle oa hao ha molaetsa oa selefouno o kena. U lokela ho etsa’ng?
Ho bala molaetsa u ntse u bua le motsoalle oa hao.
Ho kōpa tšoarelo ho motsoalle oa hao ebe u bala molaetsa oo.
Ho iphapanyetsa molaetsa oo ebe u tsoela pele u bua le motsoalle oa hao.
Na hoa tsotelleha hore u khetha ho etsa’ng? Karabo ke e!
SEO U LOKELANG HO SE TSEBA
Ho romella motsoalle e mong molaetsa u ntse u bua le e mong, ho tšoana le ho bapala papali eo u e ratang empa u hlokomoloha melao ea eona. U ka ’na ua re ‘Empa ka bobeli ke metsoalle ea ka’. Ke ka hona u lokelang ho ba seli le ho feta. Sena hase bolele hore u lokela ho tiisa ’mele. Empa ntlha ea bohlokoa ke ena: Haeba u sa hlomphe metsoalle ea hao, ho e-s’o ee kae u tla lahleheloa ke eona.
Ke hobane’ng ha ho le joalo? Hobane batho ha ba rate ho tšoaroa hampe. Moroetsana e mong ea bitsoang Beth * o re, “Hoa tena ha e re ke ntse ke bua le motsoalle, ebe o ntse a sheba founo ea hae khafetsa joalokaha eka o emetse ntho e ’ngoe e molemo!” U nahana hore Beth o tla mamella motsoalle ea joalo halelele hakae?
Ha u hlahloba mekhoa ea hao ea ho sebelisa selefouno, sheba hape boemo bo hlalositsoeng sehloohoaneng sa “Bothata.” Ke mokhoa ofe oo u neng u ka o sebelisa? Mohlomong u ile oa hlokomela hore Mokhoa oa A ha o bontše bohlale. Empa hothoe’ng ka Mokhoa oa B le oa C? Na ke phoso ho khaotsa moqoqo e le hore feela u bale molaetsa oa selefouno? Kapa na ke phoso ho iphapanyetsa molaetsa oa selefouno e le hore feela u tsoele pele ka moqoqo?
Ho hlakile hore ho ka ’na ha e-ba thata ho khetha mekhoa e metle. Empa Bibele e ka u thusa. E re: “Kamoo le batlang hore batho ba le etse kateng, le ba etse ka tsela e tšoanang.” (Luka 6:31) U ka sebelisa keletso eo ha u etsa melaetsa ea selefouno. Joang?
SEO U LOKELANG HO SE ETSA
Romela melaetsa ka nako e loketseng feela. Mohlankana e mong ea bitsoang Richard o re: “Ka linako tse ling ke fumana melaetsa ea selefouno e se e le bosiu haholo. Ebile e se ea bohlokoa ’me e sitisa boroko ba ka!” Ipotse, ‘Na ka linako tse ling ke romela batho melaetsa ba se ba robetse?’—Molao-motheo oa Bibele: Moeklesia 3:1.
Ela hloko tsela eo u buang ka eona. Puisano e etsoa ka mantsoe, molumo oa lentsoe, ponahalo ea sefahleho le boitšisinyo ba ’mele. Ka masoabi, bongata ba lintlha tsena ha li bonahale ha u romela melaetsa. Joale u ka koala sekheo seo joang? Moroetsana e mong ea bitsoang Jasmine o re: “Nahanela motho e mong. Mo botse, ‘O ntse o ea joang?’ ’Me u sebelise mantsoe a kang ‘kea kōpa’ le ‘kea leboha.’”—Molao-motheo oa Bibele: Bakolose 4:6.
Bontša temoho. Sheba hape boemo bo hlalositsoeng sehloohoaneng sa “Bothata.” Haeba u lebeletse molaetsa oa bohlokoa, ho ka ’na ha e-ba molemo hore u kōpe tšoarelo ’me u bale molaetsa oo. Leha ho le joalo, hangata molaetsa oo oa be o sa potlaka. Amy, ea lilemo li 17 o re: “founo ea hao e tla be e ntse e le teng ha motsoalle oa hao a qeta ho bua empa motsoalle oa hao a ka ’na a se ke a e-ba teng ha u qeta ho romela molaetsa.” U ka sebelisa temoho e tšoanang ha u le ’mokeng. Jane ea lilemo li 18 o re: “U se ke ua qeta nako eohle o ntse u romela melaetsa. Seo se etsa hore batho ba ikutloe eka ‘ha u tsotelle boteng ba bona; u ne u ka thabela ho ba sebakeng se seng.’”
Nahana pele u romela molaetsa. Na molaetsa oa hao u ka ’na oa se ke ua utloisisoa? Na ho bontša hore ua tšeha kapa oa bososela ho ka thusa ho fetisa maikutlo a nepahetseng? Amber, ea lilemo li 21 o re: “Haeba ua soasoa, bontša seo ka ho kenya setšoantšo sa popi e bososelang. Batho ba utloa bohloko—’me ba ka ba ba loana—hobane feela ba nka mosoaso ka maikutlo.”—Molao-motheo oa Bibele: Liproverbia 12:18.
Ka ho hlakileng, tsela eo u sebelisang selefouno ka eona ke ea bohlokoa!
Seo u ka nahanang ka sona: Lerato le re susumelletsa ho ba seli. Tšobotsi eo e bonahatsoa joang? Bibele e re: “Lerato lea tiisetsa ’me le mosa. Lerato ha le boulele, ha le ithorise, ha le ikhohomose, ha le itšoare ka mokhoa o sa hlompheheng, ha le batle lithahasello tsa lona, ha le halefe.” (1 Bakorinthe 13:4, 5) Ke karolo efe ea lerato eo u lokelang ho ntlafatsa ho eona?
^ ser. 11 Mabitso a mang a fetotsoe sehloohong sena.


text:
Na le Etsa Mosebetsi oa Boromuoa?
E, rea o etsa. Ho sa tsotellehe hore na li lula hokae, Lipaki Tsa Jehova li leka ho ba baromuoa, ka hore li lule li buisana le batho bao li kopanang le bona ka seo li se lumelang.
Ho feta moo, Lipaki tse ling lia eta kapa li fallela metseng e meng linaheng tseo li lulang ho tsona, moo batho ba e-s’ong ho bolelloe litaba tse molemo tse tsoang ka Bibeleng. Lipaki tse ling tsona li fallela linaheng tse ling e le hore li atolose tšebeletso ea tsona. Li thabela ho kenya letsoho ho phethahatseng boprofeta boo Jesu a bo boletseng, ha a re: “Le tla ba lipaki tsa ka . . . le ho isa karolong e hōle-hōle ea lefatše.”
Ka 1943, re ile ra theha sekolo e le hore re koetlise baromuoa ba bang ba rōna ka ho khetheha. Ho tloha ka nako eo, Lipaki tse fetang 8 000 li se li ile sekolong sena, se tsebahalang ka hore ke Sekolo sa Bibele sa Gileade sa Watchtower.


text:
Na Jesu o Ile a Shoela Sefapanong?
Karabo ea Bibele
Batho ba bangata ba nka hore sefapano ke lona letšoao le ka sehloohong la Bokreste. Empa Bibele ha e hlalose hore na Jesu o shoetse nthong e joang, kahoo ha ho na motho ea tsebang hantle hore na e ne e shebahala joang. Leha ho le joalo, Bibele e fana ka bopaki bo bontšang hore Jesu ha a shoela sefapanong empa o shoetse thupeng.
Hangata Bibele e sebelisa lentsoe la Segerike stau·ros′ ha e bua ka ntho eo Jesu a shoetseng ho eona. (Matheu 27:40; Johanne 19:17) Le hoja liphetolelo tse ling li atisa ho fetolela lentsoe lena e le “sefapano,” litsebi tse ngata li lumela hore ha e le hantle le bolela “thupa e otlolohileng.” * Ho latela A Critical Lexicon and Concordance to the English and Greek New Testament, “ha ho mohla [stau·ros′] e bolelang lithupa tse peli tse fapakaneng.”
Bibele e boetse e sebelisa lentsoe la Segerike xy′lon ka tsela e tšoanang le eo e sebelisang lentsoe stau·ros′ ka eona. (Liketso 5:30; 1 Petrose 2:24) Lentsoe lena le bolela “patsi,” “lepolanka,” “thupa” kapa “sefate.” * Kahoo, The Companion Bible e re: “Ha ho letho Segerikeng sa [Testamente e Ncha] le fanang ka maikutlo a mapolanka a mabeli.”
Na Molimo o oa thaba ha batho ba sebelisa sefapano borapeling?
Ho sa tsotellehe hore na Jesu o shoetse nthong e joang, lintlha le litemana tse latelang tsa Bibele li bontša hore ha rea lokela ho sebelisa sefapano borapeling.
Molimo ha a amohele borapeli bo etsoang ho sebelisoa litšoantšo kapa matšoao ho akarelletsa le sefapano. Molimo o ile a laela Baiseraele hore ba se ke ba sebelisa “sebōpeho se tšoantšetsang ntho leha e le efe” borapeling, ’me le Bakreste ba laetsoe hore ba “balehele borapeli ba litšoantšo.”
—Deuteronoma 4:15-19; 1 Bakorinthe 10:14.
Bakreste ba lekholong la pele la lilemo ha baa ka ba sebelisa sefapano borapeling. * Bakreste bohle ba lokela ho latela lithuto le mohlala oa baapostola.
—2 Bathesalonika 2:15.
Ho sebelisoa ha sefapano borapeling ho simolohile boheteneng. * Lilemo tse makholo ka mor’a lefu la Jesu, ha likereke li se li khelohile lithuto tsa hae, litho tse ncha tsa kereke “li ile tsa lumelloa ho boloka matšoao a tsona a bohetene,” ho akarelletsa le sefapano. (The Expanded Vine’s Expository Dictionary of New Testament Words) Leha ho le joalo, Bibele ha e lumele hore ho sebelisoe matšoao a bohetene ho sokolla batho.
—2 Bakorinthe 6:17.
^ ser. 4 Sheba Khatiso ea Boraro ea New Bible Dictionary, e hlophisitsoeng ke D. R. W. Wood, leqepheng la 245; Theological Dictionary of the New Testament, Volume VII, leqepheng la 572; The International Standard Bible Encyclopedia, Revised Edition, Volume 1, leqepheng la 825; le The Imperial Bible-Dictionary, Volume II, leqepheng la 84.
^ ser. 5 Sheba The Expanded Vine’s Expository Dictionary of New Testament Words, leqepheng la 1165; Khatiso ea Borobong ea A Greek-English Lexicon, e ngotsoeng ke Liddell le Scott, leqepheng la 1191-
^ ser. 9 Sheba Encyclopædia Britannica ea 2003, tlas’a “Cross”; The Cross
^ ser. 10 Sheba The Encyclopedia of Religion, Volume 4, leqepheng la 165; The Encyclopedia Americana, Volume 8, leqepheng la 246; le Symbols Around Us, leqepheng la 205-


text:
Sebata se Nang le Lihlooho Tse Supileng se ho Tšenolo Khaolo ea 13 se Emela’ng?
Karabo ea Bibele
Sebata se nang le lihlooho tse supileng se ho Tšenolo 13:1 se emela tsamaiso ea lefatše lohle ea lipolotiki.
Se na le bolaoli, matla le borena e leng se bontšang hore ke mokhatlo oa lipolotiki.
—Tšenolo 13:2.
Se busa “moloko o mong le o mong le batho ba bang le ba bang le leleme le leng le le leng le sechaba se seng le se seng,” kahoo se matla ho feta ’muso oa naha e le ’ngoe feela.
—Tšenolo 13:7.
Se kopanya litšobotsi tsa libata tse ’nè tse hlalositsoeng ho Daniele 7:
2-8, ho akarelletsa le ponahalo ea lengau, maoto a bere, molomo oa tau le linaka tse leshome. Libata tse boprofeteng ba Daniele li emela marena a itseng ka ho khetheha, kapa mebuso ea lipolotiki, e busang ka tatellano libakeng tse khōlō. (Daniele 7: 17, 23) Kahoo, sebata se ho Tšenolo khaolo ea 13 se emela mekhatlo ea lipolotiki e nang le likarolo tse ngata.
Se nyoloha “ka leoatleng,” ke hore se tsoa letšoeleng le ferekaneng la moloko oa batho leo e leng mohloli oa mebuso ea batho.
—Tšenolo 13:1; Esaia 17:12, 13.
Bibele e re palo, kapa lebitso la sebata
—e leng 666 —ke “palo ea motho.” (Tšenolo 13:17, 18) Polelo eo e bontša hore sebata se ho Tšenolo khaolo ea 13 ke sa batho, eseng sa moea kapa modemona.
Le hoja linaha li ka ’na tsa lumellana ka lintho tse seng kae, li ntsoe-leng boikemisetsong ba tsona ba ho lula li e-na le bolaoli ho e-na le ho ipeha tlas’a puso ea ’Muso oa Molimo. (Pesaleme ea 2:2) Li tla boela li ikopanye e le hore li loantše lebotho la Molimo le laoloang ke Jesu Kreste ka Armagedone, empa ntoa eo e tla fella ka hore lichaba tseo li timetsoe.
“Linaka tse leshome le lihlooho tse supileng”
Lipalo tse itseng li sebelisoa ka tsela ea tšoantšetso ka Bibeleng. Ka mohlala, leshome le supa li emela phetheho. Se ka re thusang ho utloisisa se boleloang ke “linaka tse leshome le lihlooho tse supileng” tsa sebata se ho Tšenolo khaolo ea 13 ke “setšoantšo sa sebata” se tsebahatsoang hamorao ho Tšenolo
Ka ho tšoanang, lihlooho tse supileng tsa sebata se ho Tšenolo 13:1 li emela mebuso e supileng: e leng linaha tse ka sehloohong tse ileng tsa busa lefatše ’me tsa etella pele tabeng ea ho hatella batho ba Molimo, e leng Egepeta, Assyria, Babylona, ’Muso oa Bamede le Bapersia, Greece, Roma le ’Muso oa Manyesemane le Maamerika. Haeba re etsa qeto ea hore linaka tse leshome li emela lipuso tsa linaha tsohle, tse nyenyane le tse khōlō, sena se bolela hore mofapa-hlooho, kapa moqhaka, o lenakeng le leng le le leng o bontša hore naha ka ’ngoe e busa ka nako e le ’ngoe le ’muso o ka sehloohong oa nakong eo.


text:
Se ka Thusang Lelapa
Lelapa e ka ba moo motho a bontšoang lerato teng le moo a ipatelang mathata a bophelo ba letsatsi le letsatsi teng. Seo se ka etsahala lelapeng la lōna haeba le latela keletso e molemo ea Bibele.
Banyalani le Batsoali
Kamoo le ka Khaotsang ho Ngangisana
Na uena le molekane oa hao le lula le ngangisana? Ithuteng kamoo melao-motheo ea Bibele e ka le thusang kateng lenyalong la lōna.
Thusa Bacha ho ba Hlokolosi ha ba le Inthaneteng
U ka thusa bana ba hao joang hore ba tataisoe ke melao-motheo ’me ba khone ho iketsetsa liqeto?
Bacha
Nka Etsa’ng ha Batho ba Ntšeba?
U ka etsa’ng ha batho ba u seba, e le hore taba eo e se ke ea u utloisa bohloko kapa ea u senya lebitso?
Seo Bacha ba Bang ba se Buang ka Chelete
Fumana malebela mabapi le ho boloka chelete, ho e sebelisa le ho e beha sebakeng sa eona.
Bana
Re ka Ithuta’ng ho Noe?
Kopitsa kapa u printe leqephe lena ’me u fumane hore na u ka etsisa mohlala oa Noe oa ho mamela joang.
Lota le Lelapa la Hae—Pale ea Bibele e Tsamaisanang le Litšoantšo
Ikopiletse pale ena ’me u bone hore na u ka ithuta’ng ho Lota le lelapa la hae.


text:
ESKOM HOLDINGS LIMITED
Manuale ho ya ka karolo 4 ya Phahamiso ya Phihlello ya tlhahisoleseding Nom ya 2 ya Molao wa 2000
(Manuale o tswelapele ho Karolo 2)
Back to Top
Executive Management Committee (Exco)
BAKGANNI BA HLAHELLETSENG BA TATAISANG
(View in "Leadership" area of the site)
Morero
Ho fana ka ditharollo tse tshwarellang tsa motlakase ho hodisa ikonomi le ho ntlafatsa boleng ba bophelo ba batho ba Afrika Borwa le lebatoweng.
Melao ya boitshwaro
Maano a bohlokwa a Eskom
Tsela ya leano la rona le ka sehloohong ke ho ipapisa le Polelo ya Ponelopele ya DPE e ntjha e leng:
"Ho kganna di peheletso, tshebetso le diphetoho ho potefoliyo ya yona ya Dikhampani tsa Mmuso, bareki ba bona le bafepedi ba bona ho lokolla kgolo, ho etsa mesebetsi le ho ntshetsapele bokgoni."
Back to Top
MESEBETSI E KA SEHLOOHONG YA KGWEBO
Eskom e arola kgwebo ya yona ka dibaka tseo tse amanang le mesebetsi e ka sehloohong e leng ho fepela motlakase le tshebetso ya kgwebo ya yona yeo e seng ka sehloohong e leng ho fana ka ditshebeletso tse mabapi le tshebediso ya motlakase.
DINTLHA TSA BOHLOKWA TSA ESKOM
Mesebetsi ya kgwebo ya Eskom
Kgwebo ya Eskom e akaretsa ketane ya boleng ba motlakase kaofela ho tloha ho kaho ya meaho ya motlakase ho ya ho tshebetso le ho lokiswa ha dibaka tsena le thekiso ya motlakase oo ba fanang ka ona.
Ditaba tsa matheriale le dikotsi tse akareditsweng leveleng e phahameng di hlakisitswe ketaneng ya boleng, e kopanyeletsang dintlha tsena tsa motheo:
- Kaho (e tsamaiswa ke mesebetsi ya tshebeletso)
- Matla a motlakase a ka sehloohong (e tsamaiswa ke mesebetsi ya tshebeletso)
- Ho fehla motlakase
- Phetisetso le kabo ya motlakase
- Tshebeletso ya bareki
- Tshebetso le tshebetso ya maano ya ditaba tsa bohlokwa (ditaba tsa polokeho, bophelo bo botle, tikoloho le boleng di ile tsa buiwa ka tlasa karolo ena empa ke boikarabelo ba ketang ya boleng kaofela)
- Tshebetso ya maemo a ditjhelete.
Ho fehla motlakase
Eskom e na le maikemisetso a ho tiiseha hore ha ho na ditshitiseho tse etsahalang ka baka la tlhokahalo ya polante. Ho finyella sena, Eskom e ikemiseditse ho ba bafehli ba motlakase ba leng maemong a lefatshe ka ho bontsha boikarabelo le ho ba teng ha disebediswa tsa yona tsa ho fehla motlakase, ka Energy Availability Factor (EAF) ya 90% e tshepisang.
Divishini ya Phetisetso
Phetisetso ke karolo ya tsamaiso ya phumano ya motlakase o fehlwang ke diteishene tsa matla a motlakase tsa Eskom ho ya kabong ya dineteweke le bareki. E kopanyeletsa mesebetsi ya ho lekanya phepelo le tlhokahalo ka nako ya sebele, thekiso ya matla a motlakase matjhabeng, le morero le tshebetso ya dithapo tsa motlakase tsa phetisetso di na le 28 995km ya dithapo tsa motlakase le diseteishene tse nyane tse153.
Divishini ya Kabo
Maikemisetso a kabo ke ho sebetsa le ho hlokomela kabo ya dineteweke. Eskom e na le 47 509km ya dithapo tsa motlakase, 311 831km ya neteweke ya dithapo tsa motlakase le 11 415km ya dithapo tsa motlakase tse ka tlasa lefatshe Afrika Borwa, e emelang sistimi ya dithapo tsa motlakase e kgolo ka ho fetisisa Afrika.
Ho tloha ka 1991 Eskom e hokahantshe ka motlakase matlo a ka hodimo ho dimilione tse 4.2 kabong ya neteweke. Leano la ho phano ya motlakase e ne e le ho hokela bareki ba bangata ka moo ho ka kgonehang ka thuso ya ditjhelete e fumanehang (mokgwa wa ditjeo tse tlasana). Leano la neteweke le shebile haholo ho ikokobeletsa minimamo ya ditlhokahalo tse laolang mme e seng ka ho tswelopela ka tlhokahalo ya phepelo.
Mokgwa ona o bile le maphomela a phetisetso e nyane ya radiale e nkileng nako le dithapo tsa motlakase tsa kabo tse fepelang bareki ba bangata ka dikgetho tse ding tse mmalwa tsa ho fepela maemong ao ho nang le ditshitiso. Dineteweke tsa kabo di bonahala ka:
- Bolelele bo tlwaelehileng ba phepelo e ka hodimo ho 100km (tse ding di ka ba le bolelele bo ka bang 300km)
- Palo e kgolo ya bareki (maemong a mang ba ka hodimo ho 10 000) phepelo ka nngwe.
- Ponahalo ya neteweke e tlase, e lekanyetsang taolo ya remoutu ya disebediswa tsa ho switjha.
Tshebeletso ya sehlopha sa bareki
Ho ntlafatsa tshebeletso ya bareki le ponahalo ya yona setjhabeng Eskom e entse divishini ya Tshebeletso ya Bareki ya Sehlopha. E ikemiseditse ho beha bareki bohareng ba kgwebo ya Eskom le ho etsa bonnete ba hore ba ba le boikarabelo le bolaodi ba kamano bakeng sa bareki kaofela. Ho fihla mothating ona, e theile setsi sa tshebeletso ya bareki bakeng sa bokgabane, ka diyuniti tsa tshebetso e hlophisehileng le ho laola kotsi ya botumo.
Divishini hape e kenyelletsa le ditlhokahalo kaofela tse kopaneng tsa taolo ya bokgoni ba boqaphi e etswang ke khampani.
Kaho
Ho tloha ka 2005, Eskom e nka karolo lenanehong la katoloso le leholo ho eketsa phepelo ya motlakase ya Afrika Borwa le bokgoni ba phetisetso ho finyella ditlhoko tsa holang tsa matla a motlakase. Kakaretso ya ditjeo tsa mokgahlelo ona wa lenaneho la 2018/19 e akangwa ho ba dibilione tse R340 (ho sa balwe ditjeo tsa tjhelete e kadimilweng). Ha e phethilwe, bahlahisi ba babedi, ba diseteishene tsa matla a motlakase e leng Kusile le Medupi, e tla ba dipolante tsa motlakase tse sebedisang mashala tse kgolo ka ho fetisisa tse leng boemong ba boraro le ba bone ka boholo lefatsheng. Ka hodima bokgoni ba tshebediso ya tjhelete, Eskom e na le tjhelete ya bohlokwa e sebediswang ho lokisa, tlhokomelo le ho matlafatsa polante ya tshebetso ya hona jwale e batlileng e fihla ho dibilione tse R19 bakeng sa selemo sa hona jwale.
Matla a motlakase a bohlokwa haholo
Eskom e hloka ho fana le ho fumana disebediswa tsa matla a motlakase tsa bohlokwa tse lekaneng (mashala, metsi, uraniamo, sorbent le biomass) tsa boleng bo hlokahalang, ka nako le ka ditjeo tse tlasana bakeng sa hore diteishene tsa motlakase tsa yona di sebetse.
Mesebetsi ya tshebeletso:
Human resource (divishini e sebetsanang le ditaba tsa bareki)
Ho ba mohlokomedi taolo ka hare ho Eskom, Human Resources (HR) e laetswe ho sebedisana le ho matlafatsa balaodi ho thaotha, ho ntshetsapele le ho boloka basebeletsi ba nang le bokgoni, ba nang le boitlamo, ba nkang karolo le ba nang le boikarabelo ba leng hohle le Eskom. HR e ikemiseditse ho aha bokgoni e seng ka hare ho Eskom feela empa hape le bakeng sa setjhaba seo Eskom e sebetsang ho sona. Sena se etswa ho tshehetsa maikemisetso a Eskom le mosebetsi wa yona wa ho hodisa ikonomi le ho ntlafatsa boleng ba bophelo ba batho ba Afrika Borwa le lebatoweng, jwalo kaha e bontshitswe Tseleng ya Kgolo e Ntjha.
Maemo a ditjhelete
Ho fana ka leano la ditjhelete, dipholisi, tshepiso le ditshebeletso tsa leano la ditjhelete (ho kopanyeletsa le tsa matlotlo, ditshebeletso tse abelanwang, tlaleho ya kgwebo le taolo, lekgetho, hape le tlhahlobo ya tsa ditjhelete le ditshebeletso tsa dikeletso) ho Sehlopha sa Eskom.
Tjhelete ya Sehlopha
Ho etsa setsi sa bokgabane kabelong le ho beheng leihlo tshebediso ya tjhelete ho tswa leveleng ya sehlopha le ho rera, ntshetsopele, ho beha leihlo le ho qala ka mosebetsi wa diporojeke tse kgolo.
Theknoloji ya Sehlopha le Khomeshiale
Sehlopha sa Theknoloji se sa tswa thehwa le divishini ya Khomeshiale di na le boikarabelo bo ka sehloohong ba ho beha leihlo, ho disa le ho qadisa ka mosebetsi wa boenjenere le ho fumaneng (ho kopanyeletsa le matla a motlakase a bohlokwa) mesebetsi ho rapalla le Eskom, hape le ho beha leihlo sehlopha sa dikhampani tsa Eskom Enterprises SOC Limited
Maano a mesebetsi:
Ntshetsopele ya Khampani
Ka Hlakola 2012, Enterprise Development Group e ile ya thehwa jwalo ka leano la mosebetsi ha Eskom. Phetoho ena e fana ka monyetla o moholo ho kopanya le ho etsa dipotefolio tse nne tsa bohlokwa Bolaodi ba Leano le Kotsi, Taolo le Molao, Dikamano tsa Kgwebo le Sehlopha sa IT ho tswa lehlakoreng la "ho ntshetsapele dikhampani. Bona ke bohato bo thahasellisang mme bo fana ka phephetso bokgoning ba rona ba ho etsa dintho le polatefomo e ntjha ho thusa ho etsa mosebetsi wa ntshetsopele ya Eskom.
Bolaodi ba Leano le Kotsi
Ho etela pele mokgwa o kopaneng wa leano la mokgatlo, bolaodi ba kotsi le leano la kgwebo ho etsa bonnete ba tshwarello le ho thinyetseha.
Leano le letjha la mokgatlo le potefolio ya bolaodi ba kotsi e ikemiseditse ho etsa bonnete ba hore Eskom e na le ntshetsopele ya leano le leng maemong a hodimo, kotsi le ho thinyetseha le tsamaiso ya leano la kgwebo le finyellang ditlhokahalo tsa di-stakeholders le ho ntlafatsa ka ho tswelapele tshebetso ya mokgatlo.
Divishini ena e ikemiseditse ho etsa sena ka ho aha potefoliyo e sebetsang haholo ya Bolaodi ba Leano le Kotsi e kopanyang ntshetsopele ya Leano la Mokgatlo, Leano la Kgwebo le Bolaodi ba Kotsi le Thinyetseho bokgoning ba ho tshehetsa qeto ya leano le kopaneng.
Taolo le tsa Molao
Divishini ya Taolo le tsa Molao e entswe ka boemo ba yona ba hona jwale qalong ya selemo sa ditjhelete e le karolo ya tlhahlobo ya leano. E na le molawana, molao, ho boloka molao, puso le mafapha a mongodi wa khampani. E kopanyelletsa le lefapha la tshepiso le forensiki ho fihlela kotareng ya ho qetela ya 2011. Mosebetsi wa mothusi wa ofisiri ya tlhahisoleseding mabapi le Phahamiso ya Phihlello ya Molao wa tlhahisoleseding o fuwe Molaodi wa Divishini mme disebediswa di laolwa ke lefapha la molao le ho boloka molao.
Divishini e etsa bonnete ba hore ho ba le puso e molemo, tshepiso le ho boloka molao ka pholisi ya hona jwale, taolo le boemo ba molao le tikoloho ya molao o sebetsang.
Ditaba tsa Khampani
Ho etsa Eskom khampani ya motlakase e tswileng pele lefatsheng ka bophara e thinyetsehang, e nang le botumo bo botle, e tshepahalang, e hlomphuwang le e tshetjwang Afrika Borwa le lefatshe ka bophara ka baka la puisano e sebetsang le bolaodi ba di-stakeholder.
Ho nka karolo ha di-stakeholder tsa Eskom ho itshetlehile ka Tekanelo ya Bonkakarolo ba di-Stakeholders1. Eskom e itlameletse ho Melaometheo ya Boikarabelo ya AA1000 ya kopanyeletso, kelohloko le ho nka bohato ka potlako. Tsamaiso e susumetswa ke boitlamo ba Eskom ho United Nations Global Compact le King III.
NPC ya Motheo wa Ntshetsopele ya Eskom
The Eskom Development Foundation NPC (Motheo) e hokahanya le ho kenya tshebetsong maano a peheletso ya phedisano a kgwebo ya Eskom. E tshehetsa mananeo a ntshetsopele ya ikonomi ya tsa phedisano ka ho sebedisana le setjhaba seo Eskom e kenyang ho sona tshebetso ya mananeo a katoloso. Eskom hape e tshehetsa leano la puso la ntshetsopele ya bokgoni, ho etsa mesebetsi le ho fedisa bofuma.
Theknoloji ya Tlhahisoleseding ya Sehlopha
Information Technology (IT) ya Sehlopha e ikemiseditse ho etsa bonnete ba sistimi ya tlhahisoleseding e sebetsang le e sireletsehileng bakeng sa bolaodi bo sebetsang, le ho bila Bareki ba Eskom ka nepo le ka nako, le ho lefa ba kadimisang ka tjhelete le basebetsi ka nepo le ka nako, le phepelo le phetisetso ya matla a motlakase ka dithapo tsa motlakase tsa setjhaba.
Kgwebo e tshwarellang
Ho fana ka ditharollo tse etsang hore mosebetsi wa kgwebo o tshwarelle mme e etse hore di-stakeholders di e tshepe, ho kenya letsoho phetohong ya Eskom le Afrika Borwa. Sena se kenyeletsa:
- Ho tiiseha ka sebaka sa mosebetsi se sireletsehileng bakeng sa basebetsi mme Zero harm e tlameletswe dikelellong tsa bona
- Ho sireletsa tikoloho le ho fokotsa footprinti ya khabone
- Patlisiso le teko ya ho tshehetsa mokgwa wa ho etsa dintho ka tsela e bolokang tjhelete, le e sireletsang tlaemete le e tswetseng pele ho fana ka matla a motlakase, ka mokgwa wa karabelo ya lefatshe ka bophara.
- Ho kenya tshebetsong ketane ya boleng bo molemo
- Ho boloka porofaele ya matjhaba ya Eskom, dikamano le kgokahano
- E thusang ditokisetso le ho susumetswa ha indasteri ya matla a motlakase a ntjhafaditsweng Afrika Borwa.
Sehlopha sa Dikhampani
Eskom Enterprises SOC Ltd e boloka di divishini tse sa laolweng tse jwalo ka Eskom Aviation, Eskom Telecommunications, le PTM le peheletso ya tekano ho mesebetsi e meng ya kgwebo e sa laolweng. Pakane ya yona e kgolo ke ho tshehetsa Eskom Holdings le ho ba motshehetsi wa dikgwebo tse sa laolweng le ho fana ka ditshebeletso tsa leano le saekele ya bophelo ya khomeshiale ho dikgwebo tsa Eskom Holdings SOC Ltd.
Di-divishini tsa Eskom Enterprises SOC Ltd ho tloha ka 31 Hlakubele 2012 di kopanyelletsa:
- Eskom Telecomms: E fana ka tshebeletso tsa puisano ya mehala
- Eskom Aviation: E fana ka tshebeletso tsa difofane tsa mapheo a Dikolohang le a sa Dikoloheng
- PTM: E fana ka tshebeletso ya tshireletseho, taolo ya mehala le ho lekanya
- Labs: E fana ka Tshebeletso ya Laborathori
Ho nahanwa hore di divishini tsa khampani tse boletsweng ka hodimo le kgwebo ya tsona di kentswe yuniting ya dikgwebo tsa Eskom Holdings SOC Ltd nakong ya selemo sa ditjhelete se felang ka 31 Hlakubele 2013.
Dikhampani tsa Eskom e tla ba khampani ya ho beheletsa ka dipeheletso tse latelang tsa tekano ho tloha ka 31 Hlakubele 2012:
Back to Top
KATLEHO YA ESKOM
Eskom e hapile moputso wa kgwebo e tshwarellang
Tlaleho e Kopantshweng ya Eskom ya 2011 e ile ya hopolwa mme ya fumana sebaka sa bobedi ho Ernst & Young: Ketsahalo ya Tlaleho ya Meputso ya Kgwebo e Tshwarellang bakeng sa 2011 e ile ya tshwarelwa ho Johannesburg Securities Exchange ka 19 Mphalane 2011. Mohlodi ya leng sebakeng sa pele e ne e le Bidvest Group mme AngloGold Ashanti ya nka sebaka sa boraro. Ena e latelwa ke moputso bakeng sa Tlaleho ya Kgwebo e kgabane e fumanwe ke Eskom ka di 12 Lwetse 2011, hape ho tswa ho Ernst & Young moo Eskom e neng e le e nngwe ya dikhampani tse 10 tse ileng bolelwa hore di Kgabane.
Moputso ona o kgetholla Eskom e le mokgatlo o itlammeng bakeng sa ntshetsopele e tshwarellang ka ho kopanya lehlakore la tsa ditjhelete tsa kgwebo ya yona le tshenolo ya diphephetso tsa kgwebo e tshwarellang, tswelopele le ho beha Zero harm boemong ba pele bakeng sa batho le tikoloho.
JSE Spire Awards 2011 Eskom Holdings e ile ya putswa ka ho ba Moabi ya molemo ka ho fetisisa
Moputso ona o fuwa moabi ya itlammeng ka ho se pate letho, jwalo ka ha a bontshitse ka kabelano ya kamehla le e sa fetoheng ya tlhahisoleseding le babeheletsi le bankakarolo ba bang ba mmaraka. E bontshitse ka ho hlaka bokgoni ba boqaphi le karabelo maemong a mmaraka le ditlhoko tsa babeheletsi. Bankakarolo kaofela ba mmaraka ba lokela ho ikutlwa hore ba ka ananya ka sekoloto sa mokadimi ka boitshepo.
Moputso wa - Public Sector Excellence Award
Eskom e ile ya hlola kgau ya kgauta ho "sektara e kgabane: khatekhoring ya sektara ya eneji le diminerale" ho 2011 Public Sector Excellence Awards, e tshwaretsweng Johannesburg ka di 31 Pherekgong 2012. Di-public sector awards tsa selemo le selemo di hlophisitswe ke bohato bo nkilweng ke khampani ya baahi e sa etseng phaello e ikemetseng ho dikhampani tse ikemetseng. Ba bang ba neng ba hlodisana le yona e ne e le PetroSA le NERSA.
Eskom Finance Company le ABSA Capital Moputso wa - EMEA Finance award
Eskom Finance Company e theile lenaneo la sekhuritiseishene le tshehetsang rente ya badudi ya R5 billion , Nqaba Finance 1 (Proprietary) Limited, ka morero wa ho fana ka thuso ya ditjhelete ho kadimo ya rente ho tswa marakeng wa moruo wa Afrika Borwa. ABSA Capital ke mohlophisi ya etelang pele a ikemetseng a le mong wa thekisetsano mme e ile ya kgethuwa ke EMEA Finance jwalo ka ntlo ya sekhuritiseishene ya selemo e molemo ka ho fetisisa. Nqaba e ile ya hapa moputso wa ho ba dili ya sekhuritiseishene e molemo ka ho fetisisa ho EMEA.
Dili ya sekhuritiseishene e ile ya hasangwa ka hodimo ho dithekisetsano tse pedi tse ileng tsa kwalwa ka karohano ya dikgwedi tse tsheletseng. Ka Motsheanong 2011, R897 million e ile ya fanwa, e fana hape ka thuso ya ditjhelete ya dinoutsu ya nako e setseng ya ho lefa lounu e tlohang ho selemo se le seng ho ya ho tse hlano. Ena e ile ya latelwa ka Pudungwana 2011 ke sekhuritiseishene ya kadimo ya lounu ya nako e kgutshwane ya R398 million e nkang dikgwedi tse 18 hore e lefellwe. Bonto ya Motsheanong e ile hodimo ka makgetlo a 3.8, ha dili ya Pudungwana e fumane di-bids tsa tjhelete e ka bang R731 million. Ntlha e nngwe e thahaselling ya katleho ya di dili e ne e le bankakarolo ba mmaraka ba bileng le seabo mmaraka o na le babeheletsi ba 25 ba bohlokwa, 18 ya bona e ile ya bida bakeng sa dinoutso tsena.
Moputso wa - Investment Analysts Society (IAS) (Squirrel) Award
Ena ke ntho e thahasellisang bakeng sa rona kaha ke kgetlo la pele khampani e sa listwang, mme ka ho kgetheha e le khampani ya mmuso, hore e ikgapele e nngwe ya di "squirrels" tse lakatswang tsa IAS. Squirrel, seemahale sa boronse, se fuwa dikhampani bakeng sa Bokgabane ho Tlaleho ya Ditjhelete le Puisano. Re ile ra hlola moputso bakeng sa karolo ya rona, e leng Matheriale wa Motheo le Disebediswa. Bahludi ba nako e fetileng karolong ena ba akarelletsa dikhampani tse jwalo ka Anglo American, BHP Billiton le Arcelor Mittal.
Investment Analysts Society e na le ditho tse ka bang 1 800, ba voutang ha ho fanwa ka meputso. Mokgatlo ona haesale e le teng ka dilemo tse ka hodimo ho 40 mme e fana ka foramo moo diporofeshinale mmarakeng wa tsa ditjhelete babeheletsi, di-bond le dianalisti tsa mmaraka wa tekano, di-stockbrokers, barekisi le phatlalatso ya tsa ditjhelete e ka kopana le dikhampani tse listilweng tsa JSE mme ya hlahlobisisa tshebetso ya dikhampani tsena. Mokgatlo ona o ba le dinehelano tsa kamehla bakeng sa ditho tsa yona tsa dikhampani tse listilweng, mme ho vouta bakeng sa meputso ho itshetlehile ka seo hape le tlaleho ya selemo le selemo ya dikhampani le dipuisano tse ding tsa ditjhelete.
Eskom ha se khampani e listilweng, empa jwalo ka ha re le khampani ya mmuso sena se bolela hore ke khampani ya ma Afrika Borwa - ditekanelo tseo re ipehelang tsona bakeng sa puisano e sa pateng letho le e nakong e lokela hore bonyane e be boemong bo phahameng jwalo ka dikhampani tse listilweng. Eskom haesale e le moetapele wa tlaleho e kopaneng mme re ntlafaditse boleng le ho ba nakong haholo bakeng sa dipalo tsa rona le bakeng sa puisano ya rona dilemong tse mmalwa tse fetileng.
Moputso wa - Golden Key Award for Public Body of the Year (2009)]
South African Human Rights Commission e ile ya tsebisa hore Eskom Holdings Limited ke mohlodi wa selemo sena wa moputso wa openness and responsiveness award the Golden Key Award for Public Body of the Year (2009).
E tshwarwang selemo le selemo ka International Right to Know Day (28 Lwetse), Golden Key Awards ke boikgathatso bo kopanetsweng pakeng tsa South African Human Rights Commission le Open Democracy Advice Centre. Mekgatlo ena e ikemiseditse ho hopola mafapha a mmuso, motlatsi wa ofisiri ya tlhahisoleseding le mekgatlo ya poraefete bakeng sa tsela ya ho etsa dintho e molemo haholo ho hodiseng dipono tse phosethivi ho etseng dintho ka ntle le ho pata le ho kenya tshebetsong disistimi tsa mokgatlo tse sebetsang le mekgwa-tshebetso e phahamisang ho ikokobeletsa ditokisetso tsa Promotion of Access to Information Act (PAIA).
Eskom e fumane moputso wa Golden Key Award bakeng sa ho ba Lefapha le Molemo ka ho Fetisisa hape le Mokgatlo o Molemo ka ho Fetisisa (ka kakaretso).
Back to Top Manuale o tswelapele ho Karolo 2


text:
Etsa Liqeto Tse Bohlale Nakong ea Bocha
‘Lōna bahlankana le lōna baroetsana rorisang lebitso la Jehova.’—PES. 148:12, 13.
1. Bacha ba bangata ba Bakreste ba thabela menyetla efe e babatsehang?
RE PHELA nakong e ikhethang. Hona joale, batho ba limilione ba tsoang lichabeng tsohle ba retelehela borapeling ba ’nete. (Tšen. 7:9, 10) Bacha ba bangata ba ba le liphihlelo tse thabisang ha ba ntse ba thusa ba bang ho utloisisa linnete tsa Bibele tse pholosang bophelo. (Tšen. 22:17) Ba bang ba khanna lithuto tsa Bibele, ’me ba thusa batho hore ba ntlafatse bophelo ba bona. Ba bang ba bolela litaba tse molemo ka cheseho libakeng tseo ho buuoang lipuo tse ling. (Pes. 110:3; Esa. 52:7) U ka etsa’ng hore u kopanele haholoanyane mosebetsing oo batho ba Jehova ba o etsang?
2. Mohlala oa Timothea o bontša joang hore Jehova o batla ho fa bacha boikarabelo? (Sheba setšoantšo se qalong.)
2 Ha u sa le mocha, u ka etsa liqeto tseo hamorao li ka ’nang tsa u bulela monyetla oa ho sebeletsa Molimo ka thabo. Ka mohlala, ho totobetse hore Timothea oa Lystra, o ile a etsa liqeto tse bohlale, tse ileng tsa etsa hore a abeloe ho ba moromuoa mohlomong ha a le lilemo li ka bang 20. (Lik. 16:1-3) Ho bonahala eka likhoeli tse seng kae feela ka mor’a hore batho ba mabifi ba qobelle moapostola Pauluse hore a tlohe phuthehong ea Thesalonika e sa tsoa thehoa, Pauluse o ile a abela Timothea e monyenyane hore a khutlele Thesalonika ho ea matlafatsa barab’abo rōna moo. (Lik. 17:5-15; 1 Bathes. 3:1, 2, 6) U nahana hore kabelo eo e ile ea etsa hore Timothea a ikutloe joang?
QETO EA BOHLOKOA KA HO FETISISA
3. Qeto ea bohlokoa ka ho fetisisa eo u ka e etsang bophelong ke efe, hona u ka e etsa neng?
3 Ha motho a sa le mocha, eo ke eona nako ea ho etsa liqeto tsa bohlokoa. Empa qeto ea bohlokoa ka ho fetisisa ke ea ho sebeletsa Jehova. Nako e molemohali ea ho etsa qeto eo ke efe? Jehova o re: “U hopole ’Mōpi oa hao e Moholo, . . . matsatsing a bohlankana ba hao.” (Moek. 12:1) Tsela feela e amohelehang ea ‘ho hopola’ Jehova ke ho mo sebeletsa ka botlalo. (Deut. 10:12) Qeto ea bohlokoa ka ho fetisisa eo u ka e etsang ke ea ho sebeletsa Molimo ka pelo eohle. E tla ama bokamoso bohle ba hao.—Pes. 71:5.
4. Ntle le ho etsa qeto ea ho sebeletsa Jehova, ke liqeto life tse ling tsa bohlokoa tse tla ama tsela eo u tla sebeletsa Molimo ka eona?
4 Ke ’nete hore qeto ea ho sebeletsa Jehova hase eona feela e tla ama bokamoso ba hao. Ka mohlala, u ka ’na ua ipotsa hore na u tla nyala, hona u tla nyala mang le hore na u tla iphelisa joang. Liqeto tsena ke tsa bohlokoa, empa u lokela ho qala ka ho etsa qeto ea hore na u batla ho sebeletsa Jehova ka botlalo kahohle kamoo u ka khonang kapa che. (Deut. 30:19, 20) Hobane’ng? Hobane qeto eo e tla ama tse ling tseo u tla li etsa. Qeto eo u tla e etsa ka lenyalo le mosebetsi e tla ama tsela eo u sebeletsang Molimo ka eona. (Bapisa le Luka 14:16-20.) Ka lehlakoreng le leng, takatso ea hao ea ho sebeletsa Molimo e tla ama liqeto tseo u li etsang tabeng ea lenyalo le mosebetsi. Kahoo, qala ka lintho tsa bohlokoa ha u etsa liqeto.—Bafil. 1:10.
U TLA ETSA’NG BOCHENG BA HAO?
5, 6. Bontša kamoo ho etsa liqeto tse nepahetseng ho ka tlisang liphello tse ntle kateng hamorao. (Sheba le sehlooho se reng, “Khetho eo ke Ileng ka e Etsa ha ke sa le Ngoana” makasineng ena.)
5 Ha u se u entse qeto ea ho sebeletsa Molimo, u ka nahana ka seo a batlang hore u se etse, ’me ua etsa qeto ea hore na u tla mo sebeletsa joang. Mor’abo rōna e mong oa Japane o ile a ngola, a re: “Ha ke le lilemo li 14, ke ne ke paka le moholo e mong oa phutheho ea ileng a hlokomela hore ha ke thabele tšebeletso. O ile a re ho ’na ka bonolo: ‘E-ea hae, Yuichiro. U lule fatše ’me u nahanisise ka seo Jehova a u etselitseng sona.’ Ke ile ka fela ka etsa joalo. Ha e le hantle, ke ile ka qeta matsatsi ke ntse ke nahana ke bile ke rapela ka taba eo. Butle-butle boikutlo ba ka bo ile ba fetoha. Ka mor’a nakoana, ke ile ka qala ho natefeloa ke ho sebeletsa Jehova. Ke ne ke rata ho bala liphihlelo tsa baromuoa, ’me ka qala ho nahana ka ho sebeletsa Molimo ka botlalo.”
6 Yuichiro o re: “Ke ile ka qala ho etsa liqeto tse neng li tla ’nolofalletsa hore ka letsatsi le leng ke sebeletse Jehova linaheng tse ling. Ka mohlala, ke ile ka etsa qeto ea ho ithuta Senyesemane. Ha ke qeta sekolong, ke ile ka khetha ho etsa mosebetsi oa nakoana oa ho ruta Senyesemane e le hore ke tsoele pele ke le pula-maliboho. Ha ke le lilemo li 20, ke ile ka qala ho ithuta Semongolia ’me ke ile ka ba le monyetla oa ho etela bahoeletsi ba buang Semongolia. Ka 2007, e leng lilemo tse peli hamorao, ke ile ka etela Mongolia. Ha ke ntse ke bolela le bo-pula-maliboho ba bang moo ke ile ka hlokomela hore batho ba bangata ba rata ’nete, kahoo ka rera ho ea thusa. Ke ile ka khutlela Japane e le hore ke itokiselletse ho fallela moo. Haesale ke le pula-maliboho Mongolia ho tloha ka April 2008. Bophelo ha bo bonolo mona. Empa batho ba mamela litaba tse molemo, ’me ke ba thusa hore ba atamele haufi le Jehova. Ke nahana hore ke khethile tsela e molemohali bophelong.”
7. Ke liqeto life tseo re lokelang ho iketsetsa tsona, hona Moshe o re behetse mohlala ofe?
7 Motho e mong le e mong o lokela ho iketsetsa qeto ea hore na o tla etsa’ng ka bophelo ba hae e le Paki ea Jehova. (Josh. 24:15) Re ke ke ra u bolella hore u nyale, u nyale mang, kapa hona hore na u batle mosebetsi oa mofuta ofe. Na u tla khetha mosebetsi o hlokang hore u fumane koetliso e seng kae feela? Bacha ba bang ba Bakreste ba phela metseng e futsanehileng; ha ba bang bona ba phela metseng e meholo e ruileng. Bacha lefatšeng ka bophara baa fapana ka botho, bokhoni, phihlelo le lintho tseo ba li thahasellang, ’me tumelo ea bona ha e lekane. Mohlomong ba fapane joalokaha bacha ba Baheberu ba neng le Egepeta ea boholo-holo ba ne ba fapane le Moshe ha e sa le mocha. O ne a e-na le monyetla oa ho lula ntlong ea borena, ha Baheberu ba bang e ne e le makhoba. (Ex. 1:13, 14; Lik. 7:21, 22) Ba ne ba phela nakong e ikhethang joaloka uena. (Ex. 19:4-6) E mong le e mong o ne a lokela ho khetha hore na o tla etsa’ng bophelong. Moshe o ile a etsa qeto e nepahetseng.—Bala Baheberu 11:24-27.
8. Ke’ng e ka thusang bacha ha ba etsa liqeto bophelong?
8 Jehova o u thusa hore u etse liqeto tse bohlale ha u sa le mocha. O u fa melao-motheo e ka u tataisang maemong a ikhethang ao u tobanang le ’ona. (Pes. 32:8) Ho feta moo, batsoali ba hao ba Bakreste le baholo ba phutheho ba ka u thusa hore u nahane kamoo u ka sebelisang melao-motheo eo kateng. (Liprov. 1:8, 9) A re hlahlobe melao-motheo e meraro ea Bibele e ka u thusang ho etsa liqeto tse bohlale tse tla u tsoela molemo nakong e tlang.
MELAO-MOTHEO E MERARO EA BIBELE E KA U TATAISANG
9. (a) Jehova o re tlotla joang ka ho re fa bolokolohi ba ho ikhethela? (b) ‘Ho batla ’Muso pele’ ho re bulela menyetla efe?
9 Batla ’Muso oa Molimo pele le ho loka ha hae. (Bala Matheu 6:19-21, 24-26, 31-34.) Jehova o re tlotla ka ho re fa bolokolohi ba ho ikhethela. Ha a u bolelle hore na u lokela ho sebelisa nako e kae ea bocha ba hao u bolela ka ’Muso. Empa Jesu o re file molao-motheo oa bohlokoa hore re batle ’Muso pele. Tsela eo u sebelisang molao-motheo oo ka eona e tla u fa monyetla oa ho bontša hore u rata Molimo, u amehile ka baahelani ba hao le hore u ananela tšepo ea ho phela ka ho sa feleng. Ha u ntse u nahanisisa ka taba ea lenyalo le mosebetsi, ipotse hore na khetho eo u e etsang e tla etsa hore u tšoenyehe ka lintho tse bonahalang kapa e tla bontša hore u chesehela ’Muso oa Molimo le ho loka ha hae.
10. Ke’ng e neng e etsa hore Jesu a thabe, hona ke liqeto life tse tla u thabisa?
10 Fumana thabo e tlisoang ke ho sebeletsa ba bang. (Bala Liketso 20:20, 21, 24, 35.) Ka mosa Jesu o ile a re ruta molao-motheo ona oa bohlokoa bophelong. O ne a thabile kaha o ne a etsa thato ea Ntate oa hae, eseng ea hae. Jesu o ne a thabela ho bona batho ba bonolo ba amohela litaba tse molemo. (Luka 10:21; Joh. 4:34) Mohlomong u se u ntse u latsoitse thabo e tlisoang ke ho thusa ba bang. Haeba u etsa liqeto tsa bohlokoa bophelong u ipapisitse le melao-motheo eo Jesu a e rutileng, ha ho potang hore u tla thaba u be u thabise Jehova.—Liprov. 27:11.
11. Ke’ng e ileng ea etsa hore Baruke a felloe ke thabo, hona Jehova o ile a mo fa keletso efe?
11 Ha re sebeletsa Jehova re fumana thabo e khōlō. (Liprov. 16:20) Kamoo ho bonahalang kateng, mongoli oa Jeremia e leng Baruke o ile a lebala seo. Ho na le nako eo a neng a se a sa thabele ho sebeletsa Jehova. Jehova o ile a re ho eena: “U ntse u ipatlela lintho tse khōlō. U se ke ua ’na ua li batla. Etsoe bona! ke tlisa tlokotsi holim’a nama eohle, . . . ’me ke tla u neha moea oa hao e le thepa e hapuoeng libakeng tsohle tseo u ka eang ho tsona.” (Jer. 45:3, 5) U nahana’ng ka taba ee? Ke’ng e neng e tla thabisa Baruke—ho batla lintho tse khōlō kapa ho pholoha e le mohlanka ea tšepahalang oa Molimo ha Jerusalema e timetsoa?—Jak. 1:12.
12. Ramiro o ile a etsa qeto efe e ileng ea mo tlisetsa thabo bophelong?
12 Mor’abo rōna e mong ea ileng a fumana thabo e tlisoang ke ho sebeletsa ba bang ke Ramiro. O re: “Ke tsoa lelapeng le futsanehileng le lulang motsaneng o Lithabeng tsa Andes. Kahoo ha abuti oa ka a ithaopela ho ntefella univesithi, oo e ne e le monyetla o moholo. Empa ke ne ke sa tsoa kolobetsoa ke le e mong oa Lipaki Tsa Jehova, ’me pula-maliboho e mong o ne a nkōpile hore ke mo thuse ka mosebetsi oa boboleli motsaneng o mong. Ke ile ka ea moo, ka ithuta ho kuta moriri ’me ka bula khoebo ea ho kuta e le hore ke iphelise. Batho ba bangata ba ne ba arabela hantle ha re ithaopela ho ba ruta Mangolo. Hamorao ke ile ka kopanela le phutheho e sa tsoa thehoa e sebelisang puo ea moo. Ke se ke qetile lilemo tse leshome joale ke le ’moleli oa nako e tletseng. Ha ho mosebetsi o mong o ntlisetsang thabo e kang eo ke e fumanang ha ke thusa batho ho ithuta litaba tse molemo ka puo ea bona.”
13. Ke hobane’ng ha nako ea bocha e le e loketseng hore u sebeletse Jehova ka botlalo?
13 Thabela ho sebeletsa Jehova bocheng ba hao. (Bala Moeklesia 12:1.) Ha ho hlokahale hore u qale ka ho batla mosebetsi o lefang hantle e le hore u tl’o sebeletse Jehova hamorao. Nako ea bocha ke eona e loketseng hore u qale ho sebeletsa Jehova. Bacha ba bangata ha ba na boikarabelo bo bokaalo ba lelapa ’me ba phetse hantle ebile ba na le mahlahahlaha a ho etsa mesebetsi e boima. U ka rata ho etsetsa Jehova eng bocheng ba hao? Mohlomong u na le pakane ea ho ba pula-maliboho. E ka ’na eaba u batla ho sebetsa tšimong eo ho buuoang puo e ’ngoe. Kapa mohlomong ho na le litsela tse ling tseo u ka atolosang tšebeletso ea hao ka tsona phuthehong ea heno. Ho sa tsotellehe hore na u na le pakane ea ho sebeletsa Molimo ka tsela efe, u lokela ho ba le mokhoa oa boipheliso. U hloka ho fumana koetliso e kae? U tla khetha ho etsa’ng?
SEBELISA MELAO-MOTHEO EA BIBELE HO ETSA LIQETO TSE BOHLALE
14. Motho o lokela ho ba seli ka eng ha a rera bokamoso?
14 Melao-motheo e meraro ea Bibele eo re sa tsoa e tšohla e ka u thusa hore u hlahlobisise mosebetsi oo u batlang ho o etsa. Ha ho pelaelo hore matichere a hao aa tseba hore na mesebetsing ho batleha batho ba nang le litsebo life. Kapa mohlomong ho na le mokhatlo oa ’muso o ka u bolellang hore na mosebetsi o fumanehang habonolo ke ofe sebakeng sa heno, kapa moo u batlang ho ea sebeletsa teng. Ho fumana boitsebiso mehloling eo ho ka u tsoela molemo—empa u lokela ho ba hlokolosi. Batho ba sa rateng Jehova ba ka ’na ba leka ho u susumelletsa hore u rate lefatše. (1 Joh. 2:15-17) Pelo ea hao e ka ’na ea u thetsa habonolo ha u sheba lintho tseo lefatše le fanang ka tsona.—Bala Liproverbia 14:15; Jer. 17:9.
15, 16. Ke mang ea ka u fang keletso e bohlale tabeng ea mosebetsi?
15 Hang ha u se u tseba hore na ke menyetla efe ea mosebetsi e teng, u hloka boeletsi bo nepahetseng. (Liprov. 1:5) Ke mang ea ka u thusang hore u sekaseke mosebetsi oo u batlang ho o etsa u itšetlehile ka melao-motheo ea Bibele? Mamela batho ba ratang Jehova, ba u ratang ba bileng ba u tsebang ’me ba tseba le maemo a hao hantle. Ba tla u thusa hore u hlahlobe bokhoni boo u nang le bona le sepheo sa hao. Mohlomong seo ba tla u bolella sona se tla u thusa hore u sekaseke bocha lipakane tsa hao. Ruri ke tlhohonolofatso haeba u na le batsoali ba ratang Jehova! Baholo ba phutheho ea heno le bona ke banna ba tšoanelehang ba moea ba ka u tataisang. Ho phaella moo, buisana le bo-pula-maliboho le balebeli ba tsamaeang. Ke’ng e ba susumelelitseng ho kenela tšebeletso ea nako e tletseng? Ba ile ba etsa’ng hore ba qale ho bula maliboho, hona ba iphelisa joang? Ke’ng se ba khotsofatsang ka tšebeletso ea bona?—Liprov. 15:22.
16 Batho ba u tsebang hantle ba ka u fa keletso e bohlale. Ka mohlala, a re re u batla ho tlohela sekolo se phahameng ka lehare ’me u nke bopula-maliboho, mohlomong hobane u sa rate mosebetsi o mongata oa sekolo. Motho ea u ratang a ka ’na a lemoha sepheo sa hao ’me a u hlokomelisa hore ho kena sekolo ho ka u ruta hore u se ke ua tela habonolo bophelong, e leng tšobotsi ea bohlokoa haeba u batla ho sebeletsa Jehova ka botlalo.—Pes. 141:5; Liprov. 6:6-10.
17. Re lokela ho qoba ho etsa liqeto tsa mofuta ofe?
17 Motho e mong le e mong ea sebeletsang Jehova o tla tobana le maemo a behang bomoea ba hae kotsing, kapa lintho tse ka ’nang tsa mo susumelletsa hore a suthele hōle le Jehova. (1 Bakor. 15:33; Bakol. 2:8) Empa mesebetsi e meng e ka ’na ea beha motho kotsing ho feta e meng. Na ba bang sebakeng sa heno ba ile “ba senyeheloa ke tumelo joaloka sekepe se soahlamaneng” hobane ba khethile mofuta o itseng oa mosebetsi? (1 Tim. 1:19) Ka sebele, ke bohlale hore re qobe ho etsa liqeto tse tla beha kamano ea hao le Molimo kotsing.—Liprov. 22:3.
THABELA HO BA MOCHA OA MOKRESTE
18, 19. Motho o lokela ho etsa’ng haeba a sa thahaselle ho sebeletsa Jehova?
18 Haeba u se u hlaoletse takatso ea ho sebeletsa Jehova, thabela menyetla e tlisoang ke ho mo sebeletsa bocheng. Etsa liqeto tse tla u nolofalletsa hore u mo sebeletse nakong ena e thabisang.—Pes. 148:12, 13.
19 Ka lehlakoreng le leng, u lokela ho etsa’ng haeba u sa thahaselle ho sebeletsa Jehova? U se ke ua khaotsa ho imatlafatsa tumelong. Ka mor’a hore moapostola Pauluse a hlalose hore o leka ho phela ka tsela e tla etsa hore Molimo a mo hlohonolofatse, o ile a ngola a re: “Haeba likelello tsa lōna li sekametse hosele tabeng leha e le efe, Molimo o tla le senolela boikutlo bo ka holimo. Leha ho le joalo, ho ea bohōleng boo ho bona re hatetseng pele, a re tsoeleng pele re tsamaea ka ho laolehileng ka mokhoa ona o tšoanang.” (Bafil. 3:15, 16) Tsoela pele ho nahana ka lerato leo Molimo a u ratang ka lona le keletso ea hae e bohlale. Jehova ke eena ea ka u thusang hore u etse liqeto tse bohlale bocheng.


text:
Bibele e Re’ng ka Easter?
Karabo ea Bibele
Mekete ea Easter ha ea thehoa Bibeleng. Leha ho le joalo, ha u hlahloba histori ea Easter u tla hlokomela hore ha e le hantle e tsoa hokae—e thehiloe meetlong ea boholo-holo e amanang le pelehi. Nahana ka se latelang.
Lebitso: Encyclopædia Britannica, e re: “
Ha ho tsejoe hantle hore lentsoe la Senyesemane Easter le simolohile hokae; moruti oa Mosaxon oa Monyesemane Venerable Bede oa lekholong la borobeli la lilemo o ile a nka lentsoe leo lebitsong la molimotsana oa bona oa nako ea selemo e leng Eostre.” Libuka tse ling li amahanya lentsoe leo le Astarte, e leng molimotsana oa pelehi oa Mofoenisia ea neng a le boemong bo tšoanang le ba molimotsana oa Babylona Ishtar.
Mebutlanyana: Mebutlanyana ena e emela matšoao a pelehi “
a ileng a ’na a neheletsanoa ho tloha meketeng ea boholo-holo le matšoao a Europe le Bochabela bo Hare a mekete ea bohetene ea linako tsa selemo.”—Encyclopædia Britannica.
Mahe: Ho latela Funk & Wagnalls Standard Dictionary of Folklore, Mythology and Legend, ho tsoma mahe a Easter, ao ho thoeng a ne a tlisitsoe ke mutlanyana oa Easter, “
hase papali feela empa ke mesaletsa ea moetlo ea tsoalo.” Litso tse ling li ne li lumela hore lehe le khabisitsoeng la Easter “
le ka tlisa thabo, nala, bophelo bo botle le tšireletso ka mohlolo.”—Traditional Festivals.
Seaparo se secha sa Easter: “
Ho ne ho nkoa e le tello ebile e le ho ipakela bomalimabe ho lumelisa molimotsana oa Selemo oa Mascandinavia, kapa Eastre, o sa apara liaparo tse ncha.”—The Giant Book of Superstitions.
Litšebeletso tsa ha letsatsi le chaba: Li ’nile tsa amahanngoa le mekete ea barapeli ba letsatsi ba boholo-holo “
e neng e etsoa ka nako eo motšehare o lekanang le bosiu ka bolelele ha ho amoheloa letsatsi le matla a lona a maholo e le ho tlisa bophelo bo bocha linthong tsohle tse hōlang.”—Celebrations—The Complete Book of American Holidays.
The American Book of Days, e hlalosa hantle hore na Easter e qalile joang ha e re: “
Ha ho pelaelo hore Kereke matsatsing a eona a pele e ile ea nka meetlo ea boholo-holo ea bohetene ’me ea e tlisa Bokresteng.”
Bibele e re lemosa hore re se ke ra rapela Molimo ka ho latela mekhoa le meetlo e sa mo thabiseng. (Mareka 7:6-8) Bakorinthe ba Bobeli 6:17 e re: “‘
Le ikarole,’ ho bolela Jehova, ‘le khaotse ho ama ntho e sa hloekang.’” Easter ke letsatsi la phomolo la bohetene ’me batho ba batlang ho thabisa Molimo ba lokela ho e qoba.


text:
Ke Mabitso a Bo-mang a Ngotsoeng “Bukeng ea Bophelo”?
Karabo ea Bibele
‘Buka ea bophelo,’ eo hape e bitsoang “moqolo oa bophelo,” kapa “buka ea khopotso,” e na le mabitso a batho ba lebeletseng ho fumana mpho ea bophelo bo sa feleng. (Tšenolo 3:5; 20:12; Malakia 3:16) Molimo ke eena ea etsang qeto ea hore na ke mabitso a bo-mang a tla ngoloa a itšetlehile ka hore na ke mang ea mo mamelang.
Ho tloha “ho thehoeng ha lefatše” la moloko oa batho, Molimo o ’nile a hopola bahlanka ba hae ba tšepahalang joalokaha eka o ngola mabitso a bona bukeng. (Tšenolo 17:8) Ho bonahala hore motho ea tšepahalang Abele ke eena oa pele eo lebitso la hae le ileng la ngoloa bukeng ea bophelo. (Baheberu 11:4) Leha ho le joalo, mabitso a lethathamong leo hase a batho bao e seng ba bohlokoa, hobane buka ea bophelo e re bontša hore Jehova ke Molimo ea lerato ea ‘tsebang ba hae.’
Na mabitso a ka hlakoloa “bukeng ea bophelo”?
E. Ha Molimo a bua ka batho ba Iseraele ea boholo-holo ba sa mameleng o ile a re: “Mang kapa mang ea ntšitetsoeng, ke tla mo hlakola bukeng ea ka.” (Exoda 32:33) Empa ha re tšepahala, re ke ke ra hlakoloa ‘moqolong oa bophelo.’


text:
Dueling Disasters
Banjo #1: bada ding ding ding ding ding ding diiing...
Banjo #2: bada ding ding ding ding ding ding diiing...
Banjo #1: ding ding ding ding ding ding ding ding...
Banjo #2: ding ding ding ding ding...
YEEEEEEHAAAAAW!!!
Banjos #1 & #2 ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding
ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding
Ding.
And now... the new and improved movie version!
Hey, Cindy S. and btchelicious: Bada ding ding ding.
*****
Thank you for using our Amazon links to shop! USA, UK, Canada.


text:
Nka Etsa’ng Haeba ke Hloile Sekolo?
Seo ho hlokahalang hore u se etse
U be le pono e nepahetseng ka thuto. Leka ho bona sohle se amehang. Lithuto tse ling li ka ’na tsa bonahala eka ha li hlokahale—bonyane hajoale. Empa ho ithuta lithuto tse sa tšoaneng ho tla u thusa ho utloisisa lintho tse ngata tse etsahalang bophelong. Ho tla u thusa hore ‘
u fetohe lintho tsohle ho batho ba mefuta eohle,’ ho u nolofalletse ho buisana le batho ba limelo tse sa tšoaneng. (1 Bakorinthe 9:22) Hape ho tla ntlafatsa matla a hao a ho nahana—e leng se tla u thusa le nakong e tlang.
E ba le pono e nepahetseng ka tichere ea hao. Haeba u nka hore tichere ea hao ea bora, tsepamisa maikutlo ho seo e se rutang, eseng ho eona. Hopola hore mohlomong tichere ea hao e rutile thuto eo ka makhetlo-khetlo litlelaseng tse ling. Kahoo, e ka ’na ea thatafalloa ho lula e le sehlahlo ha e ruta thuto eo, joalokaha e ne e qala.
Keletso: Ngola lintlha, u kōpe boitsebiso bo eketsehileng ka tlhompho ’me u bontše ho thahasella thuto eo. Tsela eo u thahasellang thuto eo ka eona, e ka ’na ea ama ba bang.
E ba le Pono e nepahetseng ka bokhoni ba hao. Sekolo se ka u thusa ho utolla litalenta tsa hao tse patehileng. Pauluse o ile a ngolla Timothea a re: “
U fehle joaloka mollo mpho ea Molimo e ho uena.” (2 Timothea 1:6) Kamoo ho bonahalang kateng, Timothea o ne a abetsoe tšebeletso e itseng e khethehileng ka phuthehong ea Bokreste; empa leha ho le joalo o ne a lokela ho sebelisa bokhoni boo Molimo a neng a mo file bona—“mpho” ea hae—e le hore bo se ke ba itja feela kapa ba senyeha. Ke ’nete hore hase Molimo ea u fang ka ho toba bohlale boo u nang le bona lithutong. Leha ho le joalo, litalenta tseo u nang le tsona lia ikhetha. Sekolo se ka u thusa ho sibolla bokhoni boo u neng u sa tsebe hore u na le bona esita le ho bo ntlafatsa.


text:
Ho Etsahala’ng ha U Shoa?
Karabo ea Bibele
Bibele e re: “Etsoe ba phelang baa tseba hore ba tla shoa; empa ha e le ba shoeleng, ho hang ha ba tsebe letho.” (Moeklesia 9:5; Pesaleme ea 146:4) Ka lebaka leo, ha re shoa, re khaotsa ho phela. Bafu ba ke ke ba nahana, ba etsa letho kapa ba utloa letho.
“U tla khutlela lerōleng”
Molimo o ile a bolela hore na ho etsahala’ng ha re shoa ha a ne a bua le motho oa pele, Adama. Kaha Adama ha a ka a mamela, Molimo o ile a re ho eena: “U lerōle ’me u tla khutlela lerōleng.” (Genese 3:19) Pele Molimo a bōpa Adama “ka lerōle la lefatše,” Adama o ne a le sieo. (Genese 2:7) Ka ho tšoanang, ha Adama a shoa, o ile a khutlela lerōleng ’me a khaotsa ho ba teng.
Ho etsahala ntho e tšoanang ka batho ba shoang hona joale. Ha Bibele e bua ka batho le liphoofolo e re: “Bohle ba bile teng ba tsoa lerōleng, ’me bohle ba khutlela lerōleng.”
Lefu hase qetello ea ntho e ’ngoe le e ’ngoe
Hangata Bibele e bapisa lefu le boroko. (Pesaleme ea 13:3; Johanne 11:11-14; Liketso 7:60) Motho ea ileng le sephume sa boroko ha a tsebe se etsahalang. Ka ho tšoanang, batho ba shoeleng ha ba tsebe letho. Empa Bibele e ruta hore Molimo a ka tsosa bafu joalokaha eka ba tsoha borokong ’me ba boele ba phele. (Jobo 14:13-15) Ho bao Molimo a ba tsosang, lefu hase qetello ea ntho e ’ngoe le e ’ngoe.


text:
Baithaopi ba Fetola Setša sa Tuxedo
Ke metsotso e leshome le metso e mehlano pele ho hora ea bosupa hoseng Tuxedo, New York. Leholimo le leputsoa, ’me leqhoa le koahetse letša le lenyenyane le pel’a mohaho o mekato e mene oo banna le basali ba apereng liofarolo le likhohlopo, ba kenang ka ho oona. Ba fihlile mona hoseng ba tsoa lihoteleng tsa sebakeng sena le libakeng tse ling tsa bolulo esita le likarolong tse ling tsa profinse ena
Leha ho le joalo, boholo ba baithaopi bao bo fihlile maobane ho tsoa libakeng tse hōle haholo tse likarolong tsohle tsa United States le ka ntle ho eona. Ba ithaopetse ho tla sebetsa mona
Kajeno ho na le baithaopi ba ka bang 120, le hoja palo ena e tla nyoloha likhoeling tse tlang. Ba kena ka holong ea ho jela ’me ba lula ba le leshome tafoleng. Ba bangata ba itšella kofi. Ho utloahala monko oa bacon ka kichineng. Ka 7:00 hoseng, ho tšohloa temana ea letsatsi e thehiloeng Bibeleng ’me ba bang ba e shebella lithelevisheneng tse kentsoeng leboteng. Metsotso e leshome le metso e mehlano ka mor’a moo, batho ba fanang ka lijo ba tlisa lijo tsa hoseng. Ba tlisa bacon, bohobe, mahe le oats. Ke matletsetletse a lijo.
Ka mor’a thapelo e koalang ha batho ba se ba qetile ho ja, bohle ba ea mosebetsing. Ba etsang mosebetsi oa kaho ba qoqa ba thabile ha ba ntse ba roala makarapa, likhalase tse sireletsang mahlo, ba apara liveste tse ’mala o khanyang le ho itlama ka mabanta a kenyang lithulusi.
Mosebetsi o lokelang ho etsoa hona joale, ke ho fetola K’hamphani ea Machaba ea Pampiri e Tuxedo hore e be sebaka sa ho sebeletsa sa ntlo-khōlō ea Lipaki Tsa Jehova, e tla hahoa haufi le toropo ea Warwick. Ho hahoa mehaho ea bolulo le liofisi mehahong e se ntse e le teng, hammoho le libaka tsa ho sebeletsa le tsa ho boloka thepa. Ka Labobeli la la 12 March, 2013, boto ea meralo ea sebakeng seo, e ile ea amohela polane ea rōna ea ho haha Tuxedo.
Baithaopi baa ba nakoana ba amoheloa ka tsela efe ha ba fihla libakeng tsa bona tsa bolulo? William ea tsoang New Jersey o re: “Ha u fihla, barab’abo rōna ba sebetsang moo baeti ba fihlelang teng ba u bolella lintho tse seng kae
Ho joang ho sebeletsa moo? Yajaira le monna oa hae ba tsoa Puerto Rico ’me ba thusa ka ho kenya liforeimi le mabota a liboto. Yajaira o re: “Re tsoha ka bo-4:30 hoseng. Re hloekisa kamore ea rōna, re noa kofi ebe re ea beseng eo re tsamaeang ka eona. Re khutla mosebetsing re khathetse, empa ha re khaotse ho tšeha. Batho bohle ba thabile.”
Setša sa Warwick se pota-potiloe ke moru. Zach le mosali oa hae Beth ba tsoang Minnesota, ba thusa ho lokisa setša sa Warwick. Ha ba botsoa hore na ke hobane’ng ha ba tlile mona, Beth o ile a re: “Re lumela hore ha ho na ntho e molemo ho feta ho sebeletsa Jehova bophelong. Re ne re batla ho sebelisa bokhoni ba rōna tšebeletsong ea hae.”


text:
Ke Hobane’ng ha le ea ka Ntlo le Ntlo?
Jesu o ile a bolella balateli ba hae hore ba “etse batho ba lichaba tsohle barutuoa.” (Matheu 28:19, 20) Ha Jesu a romela barutuoa ba hae ba pele, o ile a ba laela hore ba ee matlung a batho. (Matheu 10:7, 11-13)
Ka mor’a lefu la Jesu, Bakreste ba lekholong la pele la lilemo ba ile ba tsoela pele ho bolela molaetsa oa bona “phatlalatsa le ka ntlo le ntlo.” (Liketso 5:42; 20:20) Re etsisa mohlala oa Bakreste bao ba lekholong la pele ’me rea elelloa hore tšebeletso ea ntlo le ntlo ke tsela e ntle ea ho finyella batho.


text:
SEHLOOHO SE KA NTLE | NA HA MOTHO A SHOELE HO FELILE KA EENA?
Tsenene ea Lefu
Batho ha ba rate ho bua ka lefu. Ba bangata ba khetha hore ba se ke ba bua ka lona ho hang. Empa joang kapa joang ka letsatsi le leng lefu le tla re ama. Hape, tsenene ea lefu e bohale ’me e hlaba habohloko.
Ha ho na ntho e ka etsang hore re amohele ho shoeloa ke motsoali, molekane kapa ngoana. Tsietsi e ka hlaha re sa lebella kapa ea re latella e sa emise. Ho sa tsotellehe seo, bohloko boo lefu le bo bakang bo ke ke ba qojoa ’me lefu le siea batho ba sithabetse.
Antonio, eo ntate oa hae a ileng a hlokahala kotsing ea koloi, o re: “Ho tšoana le ha motho a ka koala ntlo ea hao ebe o tsamaea ka linotlolo. Ha u khone ho khutlela ho eona, esita le ka nakoana feela. U sala u hopola feela lintho tseo u neng u li thabela ntlong eo. Ena ke ’nete e bohloko. Le hoja ho le boima ho amohela se etsahetseng—kaha ke ntho e bohloko—ha ho letho leo u ka le etsang.”
Ha Dorothy a le lilemo li 47, e ile ea e-ba mohlolohali ’me o ile a batla likarabo tsa lipotso tseo a neng a ipotsa tsona ka lefu. Kaha e ne e le tichere ea sekolo sa Sontaha, o ne a ruta bana hore ho na le bophelo ka mor’a lefu. Empa o ne a sa tsebe hantle hore na ho etsahala’ng ka mor’a lefu. O ile a botsa moruti oa hae oa kereke ea Chache, a re: “Ho etsahala’ng ka rōna ha re e-shoa?” Moruti o ile a re: “Ha ho na motho ea tsebang. Re se re tla leta ’me re bone hore na ho tla etsahala’ng.”
Na sa rōna ke ho “leta ’me re bone hore na ho tla etsahala’ng”? Na ho na le kamoo re ka tsebang kateng hore na kannete ha motho a shoele ho felile ka eena?


text:
Reunion.com > William Hoehnen - Kevin Holdwick > Wanda Holbrook - Ralph Holbrooks
Classmates from Wanda Holbrook to Ralph Holbrooks
Wanda Holbrook Ward Holbrook Warren Holbrook Waylon Holbrook Wayne Holbrook Wendell Holbrook Wendy Holbrook Wes Holbrook Wesley Holbrook Whitley Holbrook Whitney Holbrook Wilbur Holbrook Wilda Holbrook Wiley Holbrook Will Holbrook Willa Holbrook Willard Holbrook William Holbrook Willie Holbrook Willis Holbrook Willisia Holbrook Wilma Holbrook Winfield Holbrook Winifred Holbrook Woodrow Holbrook Woody Holbrook Wylene Holbrook Wynston Holbrook Yancy Holbrook Yolanda Holbrook Yuliya Holbrook Yvette Holbrook Yvonne Holbrook Zac Holbrook Zach Holbrook Zachary Holbrook Zachery Holbrook Zack Holbrook Zak Holbrook Zane Holbrook Zaneta Holbrook Zarah Holbrook Patti Holbrook Hall Pat Holbrook, Cole Tammy Holbrook-cain Angela Holbrook-kessler Madonna Holbrook-lowe Anthony Holbrooke Carol Holbrooke David Holbrooke John Holbrooke Michael Holbrooke Nicole Holbrooke Raymond Holbrooke Aaron Holbrooks Adam Holbrooks Adriean Holbrooks Alicia Holbrooks Allen Holbrooks Amanda Holbrooks Amber Holbrooks Amy Holbrooks Andrew Holbrooks Angela Holbrooks Ann Holbrooks Anna Holbrooks Annette Holbrooks Annie Holbrooks Anthony Holbrooks Arthur Holbrooks Ashley Holbrooks Barbara Holbrooks Betty Holbrooks Beverly Holbrooks Bill Holbrooks Billie Holbrooks Billy Holbrooks Bobbie Holbrooks Bobby Holbrooks Bradley Holbrooks Brandon Holbrooks Brandy Holbrooks Brenda Holbrooks Brent Holbrooks Brett Holbrooks Brian Holbrooks Bridget Holbrooks Bryan Holbrooks Bryan Anthony Holbrooks Calvin Holbrooks Candace Holbrooks Carl Holbrooks Carlos Holbrooks Carol Holbrooks Carolyn Holbrooks Casey Holbrooks Catherine Holbrooks Cedric Holbrooks Chad Holbrooks Charles Holbrooks Chris Holbrooks Christina Holbrooks Christopher Holbrooks Cindy Holbrooks Claude Holbrooks Cleve Holbrooks Cody Holbrooks Connie Holbrooks Craig Holbrooks Crystal Holbrooks Cynthia Holbrooks Danny Holbrooks Darius Holbrooks David Holbrooks Deborah Holbrooks Debra Holbrooks Delphia Holbrooks Dennis Holbrooks Desma Holbrooks Diana Holbrooks Don Holbrooks Donna Holbrooks Doris Holbrooks Dorothy Holbrooks Drew Holbrooks Eddie Holbrooks Edna Holbrooks Edward Holbrooks Elizabeth Holbrooks Elmer Holbrooks Elzie Holbrooks Eric Holbrooks Ernest Holbrooks Evelyn Holbrooks Everette Holbrooks Faye Holbrooks Floyd Holbrooks Francis Holbrooks Gary Holbrooks Gene Holbrooks George Holbrooks Georgene Holbrooks Gina Holbrooks Ginger Holbrooks Gladys Holbrooks Glenda Holbrooks Glenn Holbrooks Greg Holbrooks Gregory Holbrooks Hannah Holbrooks Harold Holbrooks Harvey Holbrooks Heath Holbrooks Heather Holbrooks Henrietta Holbrooks Herman Holbrooks Holly Holbrooks Howard Holbrooks Hubert Holbrooks Hugh Holbrooks Jack Holbrooks Jackie Holbrooks Jacky Holbrooks Jacqueline Holbrooks James Holbrooks Jamie Holbrooks Jane Holbrooks Janet Holbrooks Janice Holbrooks Jason Holbrooks Jeanette Holbrooks Jeff Holbrooks Jeffery Holbrooks Jennifer Holbrooks Jeremy Holbrooks Jerry Holbrooks Jessica Holbrooks Jimmy Holbrooks Joann Holbrooks Joanne Holbrooks Joe Holbrooks John Holbrooks Johnnie Holbrooks Johnny Holbrooks Jonathan Holbrooks Joni Holbrooks Joseph Holbrooks Joshua Holbrooks Joyce Holbrooks Judy Holbrooks Julia Holbrooks Julie Holbrooks Justin Holbrooks Karen Holbrooks Katelyn Holbrooks Kathryn Holbrooks Kathy Holbrooks Katrina Holbrooks Keith Holbrooks Kelly Holbrooks Kenneth Holbrooks Kevin Holbrooks Kim Holbrooks Kimberly Holbrooks Kristinn Holbrooks Kristy Holbrooks Lacy Holbrooks Larry Holbrooks Latonia Holbrooks Lavern Holbrooks Lawrence Holbrooks Linda Holbrooks Lisa Holbrooks Lois Holbrooks Lora Holbrooks Lori Holbrooks Louise Holbrooks Lupe Holbrooks Lynn Holbrooks Marcus Holbrooks Maria Holbrooks Marie Holbrooks Marilyn Holbrooks Mark Holbrooks Marlene Holbrooks Marsha Holbrooks Marvin Holbrooks Mary Holbrooks Matthew Holbrooks Maura Holbrooks Megan Holbrooks Melanie Holbrooks Melisa Holbrooks Melissa Holbrooks Michael Holbrooks Michelle Holbrooks Mike Holbrooks Millicent Holbrooks Mitchell Holbrooks Myrtle Holbrooks Nicholas Holbrooks Pamela Holbrooks Patricia Holbrooks Paul Holbrooks Peggy Holbrooks Phillip Holbrooks Priscilla Holbrooks Quentin Holbrooks Ralph Holbrooks


text:
BACHA BAA BOTSA
Na ke Amehile Haholo ka Chebahalo ea ka?
Tlhahlobo: Na ke amehile haholo?
Ke polelo efe e hlalosang tsela eo u ikutloang ka eona?
Ha ho mohla ke khotsofallang tsela eo ke shebahalang ka eona.
Ka linako tse ling ke khotsofalla tsela eo ke shebahalang ka eona.
Ke khotsofalla tsela eo ke shebahalang ka eona ka linako tsohle.
-
Ke ntho efe eo u neng u ka rata ho e fetola ’meleng oa hao?
Bolelele
Boima
Sebōpeho
Moriri
Lebala
Kaheho ea mesifa
Tse ling
-
Qetela polelo e latelang.
Ha ke rate ’mele oa ka . . .
ha ke hloella sekaleng.
ha ke icheba ka seiponeng.
ha ke ipapisa le batho ba bang (metsoalle, bo-’mabotle, batho ba hlaheletseng lifiliming).
-
Qetela polelo e latelang.
Ke ikala . . .
letsatsi le leng le le leng.
beke e ’ngoe le e ’ngoe.
makhetlo a ’maloa ka beke.
-
Ke polelo efe e hlalosang tsela eo u ikutloang ka eona?
Ho se rate tsela eo u shebahalang ka eona. (Mohlala: “Kamehla ha ke icheba seiponeng, ke ipona ke le motenya haholo ke bile ke bōpehile hampe. Ke ile ka ba ka itima le lijo ka morero oa ho theola ’mele.”
—Serena.)
Ho italima ka tsela e leka-lekaneng. (Mohlala: “Ho tla lula ho e-na le lintho tseo re sa li rateng ka chebahalo ea rōna, empa tse ling re lokela ho li amohela. Ha ho na thuso ho tšoenyeha ka lintho tseo re ke keng ra khona ho li fetola.”
—Natanya.)
-
Bibele e re re se ke ra “inahana haholo ho feta kamoo ho hlokahalang.” (Baroma 12:3) Kahoo, ke habohlokoa hore u itlhokomele ka tsela e leka-lekaneng. Ke ka lebaka leo u hlatsoang meno le ho boloka ’mele oa hao o hloekile.
Empa u ka etsa’ng haeba u lula u nyahamisitsoe ke tsela eo u shebahalang ka eona
‘Ke hobane’ng ha ke sa rate tsela eo ke shebahalang ka eona?’
E ka ’na eaba ho na le mabaka a ’maloa a bakang seo. A akarelletsa:
Ho susumetsoa ke mecha ea phatlalatso. “Bacha ba foqoa maikutlo a hore re lokela ho ba basesaane e le hore re shebahale re le batle ka linako tsohle. Ka lebaka leo, ha re sa ipone ka tsela eo, re qetella re sa ithate!”
—Kellie.
Tšusumetso ea batsoali. “Ke hlokometse hore hangata ha bo-’mè ba amehile haholo ka tsela eo ba shebahalang ka eona, barali ba bona ba ba le maikutlo a tšoanang. Ho ka etsahala se tšoanang le ka bo-ntate le bara ba bona.”
—Rita.
Ho se itšepe. “Batho ba amehileng ka chebahalo ea bona ho tlōla tekano, ba lula ba batla ho bolelloa hore ba batle. Hoa tena ho ba le batho ba joalo!”
—Jeanne.
Ho sa tsotellehe hore na seo se bakoa ke’ng, e ka ’na eaba u ua ipotsa . . .
‘Na ke lokela ho fetola tsela eo ke shebahalang ka eona?’
Nahana ka seo bacha ba bang ba se buang.
“Hase kamehla u ka khonang ho fetola lintho tseo u sa li rateng ka uena, ho molemo ho ikamohela. Ha u etsa joalo, batho ba bang ba ka ’na ba se ke ba li hlokomela.”
—Rori.
“Etsa seo u ka se khonang hore u lule u phetse hantle ’meleng. Ha u phetse hantle, u tla shebahala hantle. Haeba motho a rata tsela eo u shebahalang ka eona, ho e-na le seo u leng sona, hase motsoalle oa hao.”
—Olivia.
Ntlha ea bohlokoa: Etsa seo u ka se khonang hore u shebahale hantle. Qoba ho tšoenyeha ka lintho tse ling. Ho ka ba kotsi ho tšoenyeha ho tlōla ka tsela eo u shebahalang ka eona. (Bala “ Pale ea Julia.”)
Erin o ile a ithuta hore ho ba le boikutlo bo leka-lekaneng ka tsela eo u shebahalang ka eona, ho tla u thusa hore u ithate. O re: “Ke ’nete hore ka linako tse ling ke ikutloa ke sa itšepe, empa ke hlokometse hore ke ikutloa joalo ha ke tsepamisitse kelello linthong tse nyahamisang. Hona joale, ke ikoetlisa kamehla ’me ke ja hantle. Seo se etsa hore ’mele oa ka o be ka tsela eo ke e thabelang.”
Tsela e molemo ka ho fetisisa ea ho ntlafatsa chebahalo ea hao!
Haeba u ithata, u tla ikutloa hantle (le ho shebahala) hantle. Bibele e ka u thusa. E u khothalletsa ho etsa lintho tse latelang:
Ho khotsofala. “Ho molemo ho khotsofalla seo u nang le sona, kaha ho batla ho hong ha ho na kelello joaloka ho lelekisa moea.”
—Moeklesia 6:9, Contemporary English Version.
Ikoetlise ka tsela e leka-lekaneng. “Koetliso ea ’mele e na le molemo o monyenyane.”
—1 Timothea 4:8.
Botho bo botle. “Motho o bona se bonahalang mahlong; empa ha e le Jehova, o bona seo pelo e leng sona.”
—1 Samuele 16:7.
“Sefahleho sa rōna sea bontša hore na re italima joang. Ha motho a khotsofetse, batho ba bang ba hlokomela seo ’me ba thabela ho ba le eena.”
—Sarah.
“Ho bonolo hore batho ba bang ba hlokomele ha motho a le motle. Empa seo ba tla se hopola haholo ke botho ba hae bo botle ho feta tsela eo a shebahalang ka eona.”
—Phylicia.
Sheba le Liproverbia 11:22; Bakolose 3:10, 12; 1 Petrose 3:3, 4.


text:
SEHLOMATHISO
Sheole le Hadese ke Eng?
LIPUONG tseo Bibele e ngotsoeng ka tsona qalong, e sebelisa lentsoe la Seheberu she’ohl′ le la Segerike le tšoanang lona, e leng hai′des, ka makhetlo a fetang 70. Mantsoe ao ka bobeli a amana le lefu. Liphetolelo tse ling tsa Bibele li a fetolela e le “lebitla,” “lihele,” kapa “mokoti.” Empa lipuo tse ngata ha li na mantsoe a fetisang moelelo o nepahetseng oa lentsoe lena la Seheberu le la Segerike. Ka hona Phetolelo ea Lefatše le Lecha e sebelisa mantsoe “Sheole” le “Hadese.” Ha e le hantle mantsoe aa a bolela’ng? A re ke re hlokomele kamoo a sebelisitsoeng kateng litemaneng tse sa tšoaneng tsa Bibele.
Moeklesia 9:10 e re: “Ha ho mosebetsi kapa morero kapa tsebo kapa bohlale Sheole, e leng sebaka seo u eang ho sona.” Na see se bolela hore Sheole ke lebitla le itseng, kapa la motho ea itseng, leo e ka ’nang eaba re patile moratuoa oa rōna ho lona? Che. Ha Bibele e bua ka nģalo ea bafu kapa ka lebitla le itseng, e sebelisa mantsoe a mang a Seheberu le Segerike, eseng she’ohl′ le hai′des. (Genese 23:7-9; Matheu 28:1) Bibele ha e sebelise lentsoe “Sheole” ha e bua ka lebitla leo ho pateloang batho ba bangata ho lona, joaloka lebitla la lelapa kapa leo ho patoang batho ba bangata ho lona ka nako e le ’ngoe.—Genese 49:30, 31.
Joale “Sheole” e bolela sebaka sa mofuta ofe? Lentsoe la Molimo le bontša hore “Sheole,” kapa “Hadese,” e bolela ntho e ’ngoe e khōlō ho feta lebitla le leholo leo ho patoang batho ba bangata ho lona ka nako e le ’ngoe. Ka mohlala, Esaia 5:14 e bontša hore Sheole e “[khōlō] ’me e ahlamisitse molomo ho tlōla meeli.” Le hoja Sheole e se e ntse e koentse batho ba se nang palo, ha re bua ka tsela ea tšoantšetso, ho bonahala eka e lula e lapetse ba eketsehileng. (Liproverbia 30:15, 16) Ho fapana le setša leha e le sefe sa mabitla, se ka khonang ho pata lenane le itseng feela la bafu, ‘Sheole ha e khotsofale.’ (Liproverbia 27:20) Sena se bolela hore Sheole ha e tlale. Ha e na meeli. Ka hona Sheole, kapa eona Hadese, hase tulo ea sebele e sebakeng se itseng. Ho e-na le hoo, ke lebitla le tloaelehileng la moloko oa batho, e leng sebaka sa tšoantšetso seo boholo ba moloko oa batho bo robetseng ho sona lefung.
Seo Bibele e se rutang ka tsoho se re thusa hore re utloisise haholoanyane se boleloang ke “Sheole” le “Hadese.” Lentsoe la Molimo le amahanya Sheole le Hadese le lefu leo ho lona ho tla ba le tsoho.* (Jobo 14:13; Liketso 2:31; Tšenolo 20:13) Lentsoe la Molimo le boetse le bontša hore batho ba sebelelitseng Jehova le ba bang ba bangata ba sa kang ba mo sebeletsa ba Sheole, kapa Hadese. (Genese 37:35; Pesaleme ea 55:15) Ka lebaka leo, Bibele e ruta hore ho tla ba le “tsoho ea ba lokileng le ba sa lokang.”—Liketso 24:15.
* Ka lehlakoreng le leng, ho hlalosoa hore bafu ba sa tl’o tsosoa ba “Gehena,” ha ba Sheole, kapa Hadese. (Matheu 5:30; 10:28; 23:33) Joaloka Sheole le Hadese, Gehena le eona hase sebaka sa sebele.


text:
PUISANO | WENLONG HE
Setsebi sa Fisiks se Hlalosa Tumelo ea Sona
WENLONG HE o qalile ho ithuta fisiks a le Suzhou, Profinseng ea Jiangsu, Chaena. O thusa ho ngola koranta ea machaba ea theknoloji ’me o se a hatisitse lihlooho tse ngata tse buang ka saense. Hona joale, Wenlong He o sebetsa Univesithing ea Strathclyde e Scotland. Ha a sa le mocha, o ne a lumela thutong ea ho iphetola ha lintho, empa hamorao o ile a etsa qeto ea hore lintho li bōpiloe. Tsoha! e ile ea mo botsa ka tumelo ea hae.
Re bolelle ka uena.
Ke hlahile ka 1963 ’me ka hōlela Chaena, motseng o ka boroa ho Nōka ea Yangtze e Profinseng ea Jiangsu. O meeling ea linaha tse chesang tse mongobo ’me o tumme ka ho hlahisa lijo, kahoo hangata o bitsoa naha ea raese le tlhapi. Ha ke sa le ngoana, ke ne ke tloaetse ho ipotsa hore na: ‘Ke hobane’ng ha ka tlhaho ho e-na le lijo tse ngata hakaale tse monate? Na li bile teng ka tšohanyetso? Ke’ng e bileng teng pele—na ke khōhō kapa ke lehe?’ Batho ba latolang boteng ba Molimo ba bangata haholo Chaena, kahoo ha ke le sekolong ke ne ke rutiloe thuto ea ho iphetola ha lintho.
Lelapa leno lona le ne le le joang?
Batsoali ba ka ba ne ba sa lumele hore Molimo o teng. ’Mè oa ka o ne a sebetsa masimong, ha ntate oa ka eena e ne e le setsebi sa meralo ea ho haha ’me a e-na le k’hamphani ea kaho. Lapeng re bashanyana ba bahlano ’me ke ’na ea moholo. Ka masoabi baena ba ka ba babeli ba ile ba hlokahala ba sa le banyenyane. Seo se ile sa nkutloisa bohloko haholo ’me ke ne ke ipotsa hore na: ‘Ke hobane’ng ha batho ba e-shoa? Na ke tla ke ke boele ke bone baena ba ka?’
Ke hobane’ng ha u ile ua ithuta saense?
Ke ne ke batla ho ithuta fisiks hobane ke ne ke thahasella lefatše ’me ke ne ke nahana hore fisiks e ka ’na ea araba lipotso tseo ke neng ke e-na le tsona ho tloha bongoaneng.
U ithutetse ho etsa lipatlisiso tse mabapi le eng?
Ke hlahloba litsela tsa ho eketsa sekhahla sa likarolo tse nyenyane hore li lekane le lebelo la khanya. Ke etsa sena ka ho ithuta sebōpeho sa liathomo. Ke boetse ke etsa lipatlisiso tsa kamoo nka fehlang mahlaseli a sekhahla se phahameng a maqhubu a pakeng tsa microwave le mahlaseli a letsatsi. Le hoja liphuputso tsa ka li le bohlokoa bakeng sa khoebo, li boetse li thusa boitekong ba ho utloisisa hore na bokahohle bo bile teng joang.
Ho tlile joang hore u thahaselle Bibele?
Ka 1998, Lipaki Tsa Jehova tse peli li ile tsa nketela haka. Li ile tsa ithaopela ho mpontša likarabo tse tsoang ka Bibeleng tsa lipotso tsa ka. Mosali oa ka, Huabi, eo le eena a etsang liphuputso tsa lintho tsa saense o ile a tl’o lula le rōna. Re ne re e-s’o ka re bona Bibele, empa re ile ra khahloa ke likeletso tsa eona tse sebetsang. Re ile ra hlokomela kamoo banyalani bao ba Lipaki ba neng ba re etela ba neng ba ruile molemo kateng ka ho sebelisa melao-motheo ea Bibele. Ba ne ba thabile ’me ba phela bophelo bo sa rarahanang. Empa seo Bibele e se buang ka Molimo se ile sa etsa hore ke ipotse hape hore na ebe bokahohle bo entsoe. Mosebetsi oa ka joaloka setsebi sa fisiks ke ho utloisisa lintho tsa tlhaho. Kahoo ke ile ka etsa qeto ea ho nahanisisa ka hloko ka lintlha tsena.
Mosebetsi oa ka joaloka setsebi sa fisiks ke ho utloisisa lintho tsa tlhaho. Kahoo ke ile ka etsa qeto ea ho nahanisisa ka hloko ka lintlha tsena
U ile ua nahana ka lintlha life?
Ea pele, ke ne ke tseba hore sehlopha sa lintho tse itseng se ke ke sa hlophiseha hantle kapa sa lula se hlophisehile ntle leha ho e-na le matla a ka thōko a se laolang. Oo ke molao oa bobeli oa thermodynamics. Kaha bokahohle le bophelo lefatšeng li hlophisehile ka tsela e phahameng, ke ile ka etsa qeto ea hore e tlameha ebe ho na le ea li entseng, e leng ’Mōpi. Ntlha ea bobeli e ne e le ea hore bokahohle le lefatše li bonahala li entsoe ka tsela e tšehetsang bophelo.
U ile ua bona bopaki bofe ba hore li entsoe?
Ka ho utloahalang, lintho tsohle tse phelang lefatšeng li itšetlehile ka matla a letsatsi. Matla ana a tsamaea sebakeng e le mahlaseli. A theohela lefatšeng ka letoto la maqhubu a mangata. A makhutšoanyane ke a mahlaseli a kotsi a gamma. Ebe ho tla li-X-ray, mahlaseli a kotsi, khanya e bonahalang, mahlaseli, li-microwave le a malelele ka ho fetisisa e leng maqhubu a seea-le-moea. Ka ho hlollang, sepakapaka sa rōna se thibela mahlaseli a mangata a kotsi hore a fihle lefatšeng ’me se fetisa a hlokahalang feela.
Ntlha eo e ile ea u khahla joang?
Ke ile ka khahloa ke tlaleho e qalang ea Bibele ha e bua ka pōpo le ha e bua ka khanya. E re: “Molimo a re: ‘Leseli le ke le be teng.’ Joale leseli la e-ba teng.” * Ho bonahala karolo e nyenyane haholo ea mahlaseli a letsatsi, empa khanya ke ea bohlokoa bophelong. Limela li hloka khanya e le hore li re etsetse lijo ’me rea e hloka e le hore re bone. Tsela e ikhethang eo sepakapaka se fetisang khanya ka eona e ne e ke ke ea e-ba teng ka mohlolo. Ntho e ’ngoe e hlollang le ho feta ke khanya e nyenyane ea mahlaseli a kotsi a theohelang lefatšeng.
Hoo ke hoa bohlokoa hakae?
Mahlaseli a mang a kotsi ke a bohlokoa. Re hloka karolo e nyenyane ea oona letlalong la rōna e le hore a hlahise vithamine D, e leng ea bohlokoa bakeng sa ho matlafatsa masapo le ho thusa ho re sireletsa khahlanong le kankere le mafu a mang. Leha ho le joalo, ha mahlaseli ana a le mangata a ka baka kankere ea letlalo le mara a mahlo. Boemong ba sona ba tlhaho, sepakapaka se lumella feela khanya e nyenyane ea mahlaseli a kotsi ho theohela lefatšeng—’me ke a lekaneng feela. Ho ea ka ’na, hona ke bopaki ba hore ho na le motho ea bōpileng lefatše e le hore le khone ho tšehetsa bophelo.
Hanyane ka hanyane ’na le Huabi re ile ra kholiseha hore ho na le ’Mōpi le hore ke eena ea bululetseng Bibele. Ka 2005, re ile ra e-ba Lipaki Tsa Jehova ’me hona joale re kopanela mosebetsing oa ho ruta ba bang ka Bibele.


text:
Nka Etsa’ng Haeba ke sa Khone ho Fumana Metsoalle e Ntoketseng?
Seo u ka se etsang
Ntlha ea pele, hlokomela hore na ke batho bafe bao u thatafalloang ho ba tloaela.
Lilemo:
Ha ke khone ho tloaelana le . . .
lithaka
bacha ba mphetang ka lilemo
batho ba baholo
Seo ba se etsang:
Ha ke khone ho tloaelana le batho . . .
ba ipabolang lipapaling
ba nang le bokhoni
ba bohlale
Botho:
Ha ke khone ho tloaelana le batho . . .
ba itšepang
ba tummeng
ba ikentseng sehlotšoana
Ntlha ea bobeli, khetha polelo e hlalosang tsela eo u atisang ho itšoara ka eona ha u e-na le batho bao u buileng ka bona ka holimo.
Ke etsa eka ke thahasella lintho tseo ba li thahasellang kapa ke na le bokhoni boo ba nang le bona.
Ke hlokomoloha lintho tseo ba li thahasellang ebe ke bua ka tseo ke li thahasellang.
Kea ithōlela ebe ke batla monyetla oa pele oa hore ke tsamaee.
Ntlha ea boraro, nka bohato ba pele! U se ke ua lebella hore kamehla batho ba tle ho uena; ka linako tse ling u lokela ho ea ho bona. (Bafilipi 2:4) U ka etsa seo joang?
U se ke ua sheba lithaka tsa hao feela. Nahana: Ke hobane’ng ha u batla metsoalle lithakeng tsa hao feela ebe u lla ka hore ha u fumane metsoalle? Ho etsa joalo ho ka tšoana le ho ipolaisa tlala sehlekehlekeng se se nang baahi, empa u pota-potiloe ke litlhapi!
“’Mè o ile a nkhothalletsa hore ke leke ho bua le batho ba baholo. O ile a re ke tla makatsoa ke kamoo re thahasellang lintho tse tšoanang kateng. O ne a nepile, ’me hona joale ke na le metsoalle e mengata!”—Helena, 20.
Ithute mekhoa e metle ea ho qoqa. Ho hlokahala hore (1) u mamele, (2) u botse lipotso, ’me (3) u bontše hore u tsotella ba bang e le kannete.—Jakobo 1:19.
““Ke leka ho mamela ba bang ho e-na le ho bua. ’Me ha ke bua, ke leka hore ke se ke ka bua ka ’na kapa ka bua ba bang hampe.”—Serena, 18.
““Haeba motho a batla ho bua ka taba e itseng eo ke sa e tsebeng hantle, ke mo kōpa hore a ntlhalosetse eona ’me ke tšepa hore seo se tla etsa hore a bue le ’na haleletsana.”—Jared, 21.
““Ke motho ea lihlong, kahoo ke iqobella ho bua. Empa e le hore u be le metsoalle, u lokela ho ba botsoalle. Kahoo ke qalile ho bua le batho ba bang.”—Leah, 16.


text:
Se ka Thusang Banyalani le Batsoali
“Na selemo sa pele se ka fela re ntse re nyalane?” “Kamehla ha re buisana, rea ngangisana—re ka khaotsa mokhoa oo joang?” “Nka bua le bana ba ka joang ka litaba tsa thobalano?” Lipotso tseo banyalani ba nang le tsona li ka bonahala li le ngata joaloka mehloli e fanang ka likarabo.
Ho sa tsotellehe hore na u hōletse hokae kapa setsong sefe, u tla hlokomela hore Bibele e fana ka keletso e sebetsang e ka ntlafatsang lenyalo la lōna le ho le thusa ho hōlisa bana ba lōna.


text: 19 Joale mangeloi ao a mabeli a fihla Sodoma mantsiboea, ’me Lota o ne a lutse hekeng ea Sodoma.+ Ha Lota a re heli! ’me a a bona, joale a a khahlanyetsa eaba o inamela fatše.+2 A re: “Joale, ka kōpo, maren ’a ka, fapohelang ka tlung ea mohlanka oa lōna ’me le hlole bosiu ’me maoto a lōna a hlatsuoe.+ Joale le tsohe hoseng haholo le tsamaee.”+ Eaba a re: “Che, empa re tla hlola bosiu lepatlelong.”+3 Empa a a phehella haholo,+ hoo a ileng a fapohela ho eena ’me a kena ka tlung ea hae. Joale a a etsetsa mokete,+ ’me a apeha mahobe a sa lomosoang,+ eaba aa ja.4 Pele a robala, banna ba motse, banna ba Sodoma, ba pota-pota ntlo,+ ho tloha ho moshanyana ho ea ho monna-moholo, batho bohle e le mokhopi o le mong.+5 Eaba ba ntse ba hoeletsa Lota ba re ho eena: “Banna ba tlileng ho uena bosiung bona ba hokae? Re ntšetse bona e le hore re kopanele liphate le bona.”+6 Qetellong Lota a tsoela ho bona monyako, empa a koala lemati ka mor’a hae.7 Joale a re: “Ka kōpo, barab’eso, le se ke la etsa hampe.+8 Ka kōpo, bonang! ke na le barali ba babeli bao ho seng mohla ba kileng ba kopanela liphate le monna.+ Ka kōpo, e-reng ke le ntšetse bona. Joale le ba etse kamoo ho leng molemo kateng mahlong a lōna.+ Feela banna bana le se ke la ba etsa letho,+ hobane ke ka lebaka leo ba tlileng tlas’a moriti oa marulelo a ka.”+9 Eaba ba re: “Emella morao koana!” ’Me ba eketsa: “Monna enoa oa motoaitoai o tlile mona ho tla lula e le mojaki+ ’me leha ho le joalo o iketsa moahloli.+ Joale re tla u etsa hampe ho feta bona.” Eaba ba petetsa monna eo haholo,+ e leng Lota, ’me ba ne ba le haufi le ho thuha lemati.+10 Kahoo banna bao ba otlolla matsoho ’me ba tlisa Lota ho bona, ka tlung, eaba ba koala lemati.11 Empa ba otla banna ba leng monyako oa ntlo ka bofofu,+ ho tloha ho e monyenyane ho ea ho e moholo,+ hoo ba ileng ba iqeta matla ha ba leka ho fumana monyako.+12 Joale banna bao ba re ho Lota: “Na ho na le motho e mong eo u nang le eena moo? Mokhoenyana le bara ba hao le barali ba hao le bohle bao e leng ba hao motseng, u ba ntše sebakeng sena!+13 Etsoe re tlil’o felisa sebaka sena, hobane mohoo o entsoeng khahlanong le bona o moholo ka pel’a Jehova,+ hoo Jehova a re rometseng ho tla felisa motse.”+14 Kahoo Lota a tsoa eaba o qala ho bua le bakhoenyana ba hae ba neng ba lokela ho nka barali ba hae, ’me a ’na a re: “Emang! Tsoang sebakeng sena, hobane Jehova o tlil’o felisa motse!”+ Empa mahlong a bakhoenyana ba hae a bonahala joaloka motho ea neng a soasoa.+15 Leha ho le joalo, ha mafube a hlaha, joale mangeloi a phehella Lota hore a potlake, a re: “Ema! Nka mosali oa hao le barali ba hao ba babeli ba leng mona,+ esere ua felisoa ka lebaka la phoso ea motse!”+16 Ha a ntse a lieha,+ joale ka lebaka la qenehelo ea Jehova ho eena,+ banna bao ba mo tšoara ka letsoho ’me ba tšoara mosali oa hae le barali ba hae ba babeli ka matsoho ’me ba mo ntša ba mo beha ka ntle ho motse.+17 Eitse hang ha ba ba ntšelitse mathōkong, a qala ho re: “Balehisang meea ea lōna!+ Le se ke la hetla+ ’me le se ke la ema Seterekeng sohle!+ Balehelang sebakeng se lithaba esere la felisoa!”+18 Joale Lota a re ho bona: “Ka kōpo, Jehova, ho se ke ha e-ba joalo!19 Ka kōpo, mohlanka oa hao joale o fumane kamohelo mahlong a hao+ hoo u hōlisang mosa oa hao o lerato,+ oo u mpontšitseng oona bakeng sa ho boloka moea oa ka o phela,+ empa ’na—ha ke khone ho balehela sebakeng se lithaba esere tlokotsi ea lula e le haufi le ’na ’me ka sebele ka shoa.+20 Joale ka kōpo, motse ona o haufi hore nka balehela ho oona ’me ke ntho e nyenyane.+ Ka kōpo, na nka balehela teng—na hase ntho e nyenyane?—’me moea oa ka o tla tsoela pele o phela.”+21 Kahoo a re ho eena: “Bona! ke u nahanela le ho isa tekanyong ena,+ ka hore ke se ke ka heletsa motse oo u buileng ka oona.+22 Potlaka! Balehela teng, hobane ha ke khone ho etsa letho ho fihlela u fihla moo!”+ Ke ka lebaka leo a ileng a reha motse oo lebitso la Zooare.+23 Letsatsi le ne le chabetse naha ena ha Lota a fihla Zooare.+24 Joale Jehova a nesa sebabole le mollo o tsoang ho Jehova, maholimong, holim ’a Sodoma le holim ’a Gomora.+25 Kahoo a heletsa metse ena, esita le Setereke sohle le baahi bohle ba metse ena le limela tsa naha.+26 Mosali oa hae a qala ho qamaka a le ka mor’a hae, ’me a fetoha sefika sa letsoai.+27 Joale hoseng haholo Abrahama a ea sebakeng seo a neng a eme ho sona ka pel’a Jehova.+28 Eaba o talima tlaase nģ’a Sodoma le Gomora le nģ’a naha eohle ea Setereke ’me a bona pono. Bonang! mosi o teteaneng o ne o nyoloha naheng joaloka mosi o teteaneng oa sebōpi!+29 Eitse ha Molimo a felisa metse ea Setereke seo, Molimo a lula a hopotse Abrahama ka hore ebe o ile a nka mehato ea ho ntša Lota har’a ho lihuoa ha a ne a heletsa metse eo Lota a neng a lula ho eona.+30 Hamorao Lota a tloha Zooare ’me a qala ho lula sebakeng se lithaba hammoho le barali ba hae ba babeli,+ kahobane a tšaba ho lula Zooare.+ Kahoo a qala ho lula ka lehaheng, eena le barali ba hae ba babeli.31 Eaba oa letsibolo o re ho ngoanana e monyenyane: “Ntate o tsofetse ’me naheng ena ha ho monna ea tla kopanela liphate le rōna ho ea ka tsela ea lefatše lohle.+32 Tloo, a re fe Ntate veine hore a noe+ ’me re robale le eena re bolokele Ntate bana.”+33 Kahoo ba ’na ba fa ntat’a bona veine hore a noe bosiung boo;+ joale oa letsibolo a kena eaba o robala le ntat’ae, empa ha aa ka a tseba ha oa letsibolo a robala le ha a tsoha.34 Eitse letsatsing le hlahlamang joale oa letsibolo a re ho e monyenyane: “Bona! ke robetse le Ntate bosiung ba maobane. A re mo fe veine hore a noe le bosiung bona. Joale u kene, u robale le eena, ’me re bolokele Ntate bana.”35 Kahoo ba ’na ba fa ntat’a bona veine hore a noe le bosiung boo; joale e monyenyane a ema eaba o robala le eena, empa ha aa ka a tseba ha e monyenyane a robala le ha a tsoha.36 Barali ba Lota ka bobeli ba imisoa ke ntat’a bona.+37 Ka mor’a nako oa letsibolo a tsoala mora eaba o mo reha lebitso la Moabe.+ Ke ntat’a Moabe, ho fihlela letsatsing lena.+38 Ha e le e monyenyane, le eena a tsoala mora a ntan’o mo reha lebitso la Ben-ami. Ke ntat’a bara ba Ammone,+ ho fihlela letsatsing lena.